DEĊIŻJONI TAL-KUMMISSJONI (UE) 2019/1144

tas-17 ta' Diċembru 2018

dwar l-għajnuna mill-istat SA.36086 (2016/C) (ex 2016/NN) implimentata mir-Rumanija għal Oltchim SA

(notifikata bid-dokument C(2018) 8592)

(Il-verżjoni Rumena biss hija awtentika)

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 108(2) tiegħu,

Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a),

Wara li talbet lill-partijiet interessati biex jissottomettu l-kummenti tagħhom f'konformità mad-dispożizzjoni(jiet) iċċitata/i hawn fuq (1) u wara li kkunsidrat il-kummenti tagħhom,

Billi:

1. IL-PROĊEDURA

(1) Fis-17 ta' Lulju 2009, l-awtoritajiet Rumeni nnotifikaw lill-Kummissjoni l-konverżjoni ppjanata ta' dejn pubbliku ta' Oltchim S.A. (“Oltchim”) f'ekwità. Fis-7 ta' Marzu 2012, b'Deċiżjoni tal-Kummissjoni 2013/246/UE (2) fil-każ SA.29041 – Miżuri ta' sostenn favur Oltchim SA Râmnicu Vâlcea (“id-deċiżjoni tal-2012 tal-Kummissjoni”), il-Kummissjoni kkonkludiet li l-konverżjoni tad-dejn ta' RON 1 049 miljun (EUR 231 miljun) ma kinitx tinvolvi għajnuna mill-Istat. Dik il-konklużjoni kienet ibbażata fuq l-impenn sod tal-Gvern Rumen li jipprivatizza Oltchim bis-sħiħ, inkluża l-parteċipazzjoni sħiħa li tirriżulta għall-awtoritajiet pubbliċi wara l-konverżjoni tad-dejn.

(2) Wara t-tentattiv li ma rnexxiex ta' privatizzazzjoni ta' Oltchim, l-awtoritajiet Rumeni fetħu kuntatti mal-Kummissjoni f'Ottubru 2012 biex iħejju n-notifika formali tal-għajnuna ta' salvataġġ lil Oltchim (reġistrata bħala SA.35558).

(3) F'Novembru 2012, l-istampa rrapportat li l-awtoritajiet Rumeni kienu kkonkludew ftehim mal-banek kredituri ta' Oltchim għall-finanzjament tat-tkomplija tal-produzzjoni ta' Oltchim. F'dan il-kuntest, il-Kummissjoni ddeċidiet li tiftaħ każ ex officio reġistrat bħala SA.36086 u permezz ta' ittra tat-18 ta' Jannar 2013 talbet lir-Rumanija tipprovdi informazzjoni. Ir-Rumanija wieġbet għal din it-talba fis-7 ta' Frar 2013. Il-Kummissjoni talbet informazzjoni addizzjonali fit-18 ta' Frar 2013 li għaliha r-Rumanija wieġbet fil-11 ta' Marzu 2013. Ir-Rumanija ssottomettiet informazzjoni addizzjonali matul laqgħa f'Ġunju 2013 u permezz ta' ittra tal-25 ta' Settembru 2013.

(4) Permezz ta' ittri tal-5 ta' Awwissu 2014, tas-16 ta' Ottubru 2014 u tat-3 ta' Marzu 2015, il-Kummissjoni talbet informazzjoni addizzjonali li għaliha r-Rumanija wieġbet rispettivament fil-15 ta' Settembru 2014, fis-26 ta' Novembru 2014, fis-26 ta' Marzu 2015 u fis-16 ta' April 2015. Fil-11 ta' Mejju 2015, il-Kummissjoni talbet informazzjoni addizzjonali li r-Rumanija pprovdiet f'laqgħa tas-26 ta' Mejju 2015 u permezz ta' ittri tal-10 ta' Ġunju 2015 u tal-25 ta' Ġunju 2015. Fit-3 ta' Settembru 2015, il-Kummissjoni talbet informazzjoni addizzjonali li r-Rumanija pprovdiet fl-10 ta' Settembru 2015. Ir-Rumanija ppreżentat ukoll informazzjoni spontanja fit-22 ta' Ottubru 2015 u talbet laqgħat, li seħħew fit-23 ta' Ottubru 2015 u fit-22 ta' Jannar 2016.

(5) Permezz ta' ittra datata t-8 ta' April 2016, il-Kummissjoni informat lir-Rumanija li hi kienet iddeċidiet li tiftaħ il-proċedura stabbilita fl-Artikolu 108(2) TFUE fil-każ SA.36086.Id-deċiżjoni tal-Kummissjoni li tiftaħ il-proċedura ġiet ippubblikata f'Il-Ġurnal Uffiċjali tal-Unjoni Ewropea (3). Il-Kummissjoni stiednet lill-partijiet interessati biex jippreżentaw il-kummenti tagħhom dwar l-għajnuna.

(6) Il-Kummissjoni rċiviet il-kummenti inizjali tar-Rumanija (il-15 ta' Ġunju 2016) u ta' erba' partijiet interessati. Il-kummenti tal-partijiet terzi ingħaddew lir-Rumanija, li ngħatat l-opportunità li tirreaġixxi; il-kummenti tagħha waslu permezz ta' ittra datata t-28 ta' Novembru 2016.

(7) Permezz ta' ittra datata d-29 ta' Lulju 2016, ir-Rumanija pproponiet modifika fil-proċess ta' bejgħ ta' Oltchim bl-għan li tinkiseb diskontinwità ekonomika. L-awtoritajiet Rumeni fornew informazzjoni addizzjonali (fl-14 ta' Settembru 2016, fl-4 ta' Novembru 2016 u fil-5 ta' Diċembru 2016), u mmodifikaw it-termini tal-proċess ta' bejgħ inizjali.

(8) Wara l-iskambji msemmija hawn fuq, id-ditta ta' konsulenza AT Kearney, fil-kwalità tagħha ta' rappreżentant ta' Oltchim (“il-Bejjiegħ”), ipprovdiet rapporti suċċessivi dwar il-progress tal-bejgħ tal-assi ta' Oltchim fis-27 ta' Jannar 2017, fl-4 ta' April 2017, fil-25 ta' Lulju 2017, fil-15 ta' Settembru 2017, fil-21 ta' Novembru 2017, fit-18 ta' Jannar 2018, u fis-16 ta' Lulju 2018. (4)

(9) Matul il-proċess ta' bejgħ, diversi partijiet terzi intervjenew u l-awtoritajiet Rumeni pprovdew kummenti fuq kull wieħed minn dawn l-interventi.

(10) Talba addizzjonali għal informazzjoni ntbagħtet lir-Rumanija fis-26 ta' Jannar 2018 li għaliha r-Rumanija wieġbet fis-16 ta' Mejju 2018.

2. SFOND

2.1. Il-benefiċjarju

(11) Oltchim hi waħda mill-akbar kumpaniji petrokimiċi fir-Rumanija u fix-Xlokk tal-Ewropa. L-Istat Rumen (bħalissa permezz tal-Ministeru tal-Ekonomija) għandu parteċipazzjoni kontrollanti ta' 54,8 % fil-kumpanija.

(12) Oltchim primarjament tipproduċi soda kawstika likwida, ossidu-poljoli tal-propilen, plastifikanti u osso-alkoħols. Oltchim hi l-akbar produttur ta' soda kawstika likwida fis-suq Ewropew (sehem mis-suq tal-UE ta' 41 % fl-2015), l-uniku produttur taż-żibeġ tas-soda kawstika fl-Ewropa Ċentrali, kif ukoll l-uniku produttur ta' klorur tal-polivinil u tal-polieteri fir-Rumanija u t-tielet fl-Ewropa. Oltchim tesporta aktar minn 74 % tal-produzzjoni tagħha ġewwa u barra l-Ewropa (5).

(13) Oltchim hi l-impjegatur industrijali ewlieni f'Vâlcea (reġjun Rumen assistit skont l-Artikolu 107(3)(a) TFUE). Fl-2015, Oltchim kienet tħaddem 2 208 impjegati, li 1 982 impjegat minnhom kienu fis-sit ta' Râmnicu Vâlcea u 226 impjegat fis-sit ta' Pitești – Petrochemical Division Bradu.

2.2. Il-fatti

2.2.1. Id-dejn pubbliku ta' Oltchim u t-tentattivi ta' privatizzazzjoni li fallew (1995-2011)

(14) Oltchim għandha storja twila ta' diffikultajiet ekonomiċi. Tul il-perjodu 1995-2000, daħlet f'sensiela ta' kuntratti għal self kummerċjali, sostnuta minn garanziji tal-gvern. Oltchim ma setgħetx tħallas lura s-self u l-banek eżerċitaw il-garanziji tal-gvern. Fl-2002, il-Ministeru tal-Finanzi ttrasferixxa d-dejn ta' Oltchim li rriżulta mill-garanziji tal-gvern lill-aġenzija tal-privatizzazzjoni Rumena (“AAAS” (6)). Il-Ministeru tal-Finanzi kompla jagħmel il-ħlasijiet skont il-garanziji tal-gvern sa Diċembru 2006 u mill-ġdid ittrasferixxa lil AAAS kull pretensjoni li rriżultat mill-pagamenti sussegwenti magħmula fuq il-bażi tal-garanziji skattati.

(15) Tul is-snin 2007-2012 is-sitwazzjoni finanzjarja ta' Oltchim marret għall-agħar, hekk kif il-kontijiet finanzjarji tagħha sistematikament urew telf operatorju dejjem akbar, telf akkumulat u fondi proprji negattivi. Fil-31 ta' Diċembru 2012 (qabel ma daħlet f'insolvenza) il-kontijiet finanzjarji ta' Oltchim urew telf operatorju ta' EUR 62.9 miljun, telf nett ta' EUR 127,8 miljun u telf akkumulat ta' EUR 383 miljun.

(16) Ir-Rumanija għamlet diversi tentattivi biex tipprivatizza lil Oltchim (fl-2001, fl-2003, fl-2006, fl-2007 u fl-2008) iżda dawn dejjem fallew.

(17) Speċifikament, fl-2001 l-Istat innegozja u ffirma mal-kumpanija Kanadiża tal-estrazzjoni Exall Resources il-bejgħ ta' parteċipazzjoni ta' 53,2 %. Hekk kif ix-xerrej naqas milli jħallas il-valur tal-ishma (USD 10 miljun, jiġifieri madwar EUR 8,9 miljun (7)) u naqas milli jiggarantixxi l-investimenti teknoloġiċi u ambjentali mwiegħda, il-ftehim ma baqax imfittex (8). Fl-2002, l-Istat iddeċieda li jipprova sejħa ġdida għall-privatizzazzjoni, billi rrikorra għall-konverżjoni tad-dejn ta' AVAS (il-prekursur tal-AAAS) f'ekwità. Madankollu, l-iskadenza għall-preżentazzjoni tal-offerti ġiet posposta darbtejn u minħabba l-oppożizzjoni ta' investitur potenzjali u tal-azzjonisti ta' minoranza, inkluż permezz ta' azzjoni quddiem il-Qorti, fl-2003 l-offerta ġiet revokata (9). Sussegwentement, wara r-revoka fl-2006 ta' konverżjoni tad-dejn oriġinarjament approvata fl-2003, l-awtoritajiet Rumeni reġgħu ppruvaw jipprivatizzaw lil Oltchim flimkien mad-dejn fl-2006 u fl-2008. Madankollu, skont l-awtoritajiet Rumeni, ebda investitur ma kien interessat jixtri lil Oltchim f'kundizzjonijiet bħal dawn (10).

2.2.2. Id-deċiżjoni tal-2012 tal-Kummissjoni

(18) Permezz tad-deċiżjoni tal-2012 tal-Kummissjoni, il-Kummissjoni ddeċidiet li l-konverżjoni ppjanata tad-dejn ta' RON 1 049 miljun f'ekwità favur AAAS (11) (madwar EUR 231) ma kinitx tinvolvi għajnuna mill-Istat. Id-deċiżjoni kienet ibbażata fuq l-impenn sod meħud mir-Rumanija li tipprivatizza s-sehem pubbliku sħiħ li jirriżulta mill-konverżjoni tad-dejn sa mhux aktar tard minn tmiem Mejju 2012, kif espress f'żewġ ittri mill-Prim Ministri rispettivi dak iż-żmien (12).

(19) Il-Kummissjoni kienet ta' din il-fehma wara li analizzat kritikament ir-rapporti mħejjija mill-konsulenti indipendenti (13) u sottomessi mill-awtoritajiet Rumeni matul il-proċedimenti. Dawk ir-rapporti qabblu r-rikavati minn likwidazzjoni ta' Oltchim ma' dawk ta' privatizzazzjoni. Fix-xenarju ta' likwidazzjoni, il-valur tal-assi ta' Oltchim ġie stmat bħala RON 692 055 000 (EUR 152,2 miljun), li jinkludu RON 264 119 000 għal assi mirhuna u RON 427 936 000 għal assi mhux mirhuna (14).

(20) Skont ir-rapport tal-2011 ta' Raiffeisen, fix-xenarju ta' likwidazzjoni AAAS kien ikollha tiġbor madwar RON 105,4 miljun (madwar EUR 23 miljun), li jirrappreżentaw 12 % mill-pretensjoni totali tagħha.

(21) Dan l-ammont tqabbel mal-valur tal-pretensjoni ta' AAAS f'xenarju ta' konverżjoni tad-dejn flimkien mal-privatizzazzjoni. F'dan ix-xenarju, skont il-metodu użat biex jiġi stmat il-valur tal-intrapriża, il-valur tas-suq ta' Oltchim ġie stmat għal bejn EUR 28 miljun u EUR 97 miljun. Wara l-konverżjoni tad-dejn tagħha f'ekwità u l-privatizzazzjoni sussegwenti, AAAS kienet tiggwadanja bejn EUR 22,9 miljun u EUR 79,5 miljun (15).

(22) Fir-rigward ta' dan it-tqabbil, il-Kummissjoni kkonkludiet li: “jekk il-kumpanija tiġi kompletament privatizzata fi żmien qasir wara l-qlib tad-dejn, il-miżura notifikata (il-qlib tad-dejn segwit minn privatizzazzjoni sħiħa) ma tfissirx vantaġġ għal Oltchim peress li din il-miżura tippermetti lill-kreditur pubbliku AVAS li jirkupra aktar milli kieku iddeċieda li jpoġġi lill-kumpanija fi stralċ. F'dan ir-rigward, il-Kummissjoni tieħu nota tal-impenn li sar mill-awtoritajiet Rumeni li jipprivatizzaw il-kumpanija b'mod sħiħ sal-31 ta' Mejju 2012.” (16)

(23) Madankollu, Oltchim ma implimentatx il-konverżjoni ta' dejn f'ekwità tad-dejn ta' AAAS kif approvata mid-deċiżjoni tal-2012 tal-Kummissjoni. Il-produzzjoni kienet għadha kif ġiet sospiża f'Awwissu 2012 wara rifjut mill-fornitur ewlieni tal-elettriku ta' Oltchim Electrica S.A. (“Electrica”) milli jipprovdi servizzi mingħajr ma jitħallas.

(24) Eżatt wara li Oltchim waqqfet l-operat, l-awtoritajiet Rumeni bdew jibagħtu sinjali ċari lill-pubbliku dwar il-fatt li kienu lesti li jagħmlu kull sforz possibbli biex isalvaw lil Oltchim. Ftit jiem wara biss qabel id-data tal-privatizzazzjoni, il-Ministeru tal-Ekonomija tar-Rumanija ta' dak iż-żmien indika bejn ġimagħtejn sa erba' ġimgħat bħala perjodu ta' żmien għat-tnedija mill-ġdid tal-produzzjoni ta' Oltchim. Dan ġie kkwotat jgħid li hu kien “iddiskuta mal-maniġment tal-kumpless li kellu pjan li jerġa' jiftaħ l-installazzjonijiet” (17).

(25) Fit-22 ta' Settembru 2012, il-proċess ta' privatizzazzjoni falla, b'xi kawżi pendenti quddiem il-qrati nazzjonali b'rabta mal-proċess ta' privatizzazzjoni (18).

2.2.3. Is-sitwazzjoni ta' Oltchim wara li falliet il-privatizzazzjoni tat-22 ta' Settembru 2012

(26) Wara li l-privatizzazzjoni falliet, is-sitwazzjoni finanzjarja ta' Oltchim kompliet sejra għall-agħar. Matul il-perjodu eżatt wara li falliet il-privatizzazzjoni, l-awtoritajiet Rumeni tennew li kienu lesti li jagħmlu dak li hemm bżonn biex isalvaw lil Oltchim (19).

(27) Fl-1 ta' Ottubru 2012, kienet prevista strateġija ġdida għat-tħejjija tal-attività ta' Oltchim li tinkludi sostenn finanzjarju fil-forma ta' għajnuna ta' salvataġġ. F'artiklu kontemporanju fl-istampa, il-Prim Ministru Rumen ta' dak iż-żmien spjega li l-proċedura ta' privatizzazzjoni kienet falliet u żid li, “illum irridu nispjegaw il-pjan ta' riżerva biex ikomplu l-attivitajiet, insalvaw l-impjiegi u nħejju proċedura ta' privatizzazzjoni ġdida, f'kundizzjonijiet differenti ħafna li tjiebu b'mod konsiderevoli.” (20) Fuq l-istess nota, il-Prim Ministru ħabbar ftehim pendenti ma' diversi kredituri għas-salvataġġ tal-kumpanija: “Il-pjan ta' ftuħ mill-ġdid ta' Oltchim se jiġi ppreżentat nhar il-Ħamis u se jipprovdi għall-passi li jmiss fl-impjant ta' Vâlcea […], il-Ministru tal-Ekonomija, tal-Kummerċ u tal-Ambjent Kummerċjali […] u l-Ministru tal-Finanzi se jibdew jiddiskutu b'mod uffiċjali mal-kredituri ewlenin kollha, ma' AVAS, ma' Electrica u mat-tliet banek li huma l-kredituri ewlenin ta' Oltchim: BCR, Banca Transilvania u CEC. Flimkien magħhom, nhar il-Ħamis se nippreżentaw il-pjan biex inniedu lil Oltchim mill-ġdid, li jistabbilixxi biċ-ċar il-passi neċessarji għal maniġment ġdid f'Oltchim, biex jiġi ffinanzjat il-ftuħ mill-ġdid tal-produzzjoni, il-perjodu tal-attività, il-ħlas tas-salarji pendenti u t-tħejjija għall-privatizzazzjoni li hu ferm probabbli li ser isseħħ matul l-2013, f'kundizzjonijiet li mhumiex dawk li qed isseħħ fihom bħalissa”. (21)

(28) Fis-17 ta' Ottubru 2012, is-Segretarju tal-Istat tal-Ministeru tal-Ekonomija ddikjara lill-istampa li partijiet minn Oltchim kienu se jinfetħu mill-ġdid f'temp ta' ftit jiem u li l-Gvern kellu l-għan li jagħti għajnuna ta' salvataġġ ta' EUR 20 miljun lil Oltchim (22).

(29) Fl-24 ta' Ottubru 2012, Oltchim irnexxielha terġa' tniedi l-produzzjoni tagħha bis-saħħa ta' tibdil fil-kundizzjonijiet kummerċjali mogħtija lil Oltchim minn żewġ fornituri pubbliċi (CET Govora u National Salt Company Salrom) (23): — CET Govora ffirmat kuntratt tal-elettriku ġdid ma' Oltchim fil-15 ta' Settembru 2012 u mbagħad qablet li żżid il-provvista tal-elettriku (għall-ewwel mill-25 ta' Ottubru 2012, u mbagħad mit-12 ta' Novembru 2012) u mbagħad li tkompli l-provvisti ulterjorment mill-1 ta' Jannar 2013. Dawn it-tibdiliet fir-relazzjoni kuntrattwali ma' Oltchim jidhru li ttieħdu fl-implimentazzjoni ta' diversi deċiżjonijiet (24) maħruġa mill-Kunsill tal-Kontea ta' Vâlcea biex tiġi żgurata l-provvista tal-elettriku lil Oltchim. — National Salt Company Salrom (“Salrom”) aċċettat il-posponiment tal-ħlasijiet għall-provvisti tagħha.

(30) Fil-15 ta' Novembru 2012, il-Ministru tal-Ekonomija għamel dikjarazzjonijiet lill-istampa dwar l-impenn tal-Gvern li jżomm lil Oltchim ħajja: “L-idea ta' insolvenza kienet tispiċċa bla kontroll li kieku kkonkludejna l-ftehim mal-kredituri ewlenin. Din hi r-raġuni għaliex ikkonkludejna ftehim ta' riorganizzazzjoni, ristrutturar ikkontrollat, flimkien mal-kredituri l-kbar ta' Oltchim. Jiġifieri, biex ma jisbaħx għada filgħodu bil-kredituri l-kbar - il-banek, il-kredituri privat, in-negozjanti, il-fornituri ta' materja prima – li jitolbu l-insolvenza ta' Oltchim. B'dan il-ftehim qed nimmiraw li nkunu nistgħu nerġgħu nniedu, insalvaw, nirristrutturaw lil Oltchim b'mod ikkontrollat, bi ftehim mal-kredituri.” (25)

(31) Fit-23 ta' Novembru 2012, il-Ministeru tal-Finanzi, il-Ministeru tal-Affarijiet Ekonomiċi, il-Ministeru tat-Trasport u l-Infrastruttura, l-AAAS u l-OPSPI (26) ffirmaw Memorandum ta' Ftehim (“il-Memorandum”) mal-kredituri ta' Oltchim, jiġifieri l-varji banek privati u tal-Istat, kif ukoll impriżi tal-Istat bħal Electrica, Salrom, CFR Marfă SA. Il-partijiet għall-Memorandum qablu li l-Ministeru tal-Ekonomija u OPSPI jkunu jirreġistraw kumpanija veikolu bi skop speċjali (SPV) ħielsa minn djun b'kapital statali sħiħ (Oltchim SPV), mhux aktar tard mill-1 ta' Jannar 2013, biex il-banek ikunu jistgħu jipprovdu s-sostenn ta' finanzjament neċessarju b'mod sigur għat-tkomplija tal-produzzjoni f'Oltchim. F'dan ir-rigward, bl-Ordni ta' Emerġenza tal-Gvern Nru 59/2012, il-Gvern ordna lill-Ministeru tal-Affarijiet Ekonomiċi biex jiftaħ proċeduri legali għat-twaqqif ta' kumpanija SPV.

(32) Madankollu, filwaqt li l-Memorandum u l-objettivi tiegħu nżammu, il-Ministeru tal-Affarijiet Ekonomiċi temporanjament abbanduna l-pjanijiet ta' twaqqif fuq bażi ta' terminu qasir tal-veikolu SPV ta' Oltchim. Minflok, Oltchim, fuq talba tagħha stess, daħlet fi proċedimenti ta' insolvenza rregolati mil-Liġi Nru 85/2006 (“il-liġi dwar l-insolvenza”) fit-30 ta' Jannar 2013.

2.2.4. Il-proċedimenti ta' insolvenza ta' Oltchim sat-30 ta' Jannar 2013

2.2.4.1. Il-qafas legali: il-liġi Rumena dwar l-insolvenza

(33) Il-liġi dwar l-insolvenza tistabbilixxi proċedura kollettiva għall-kopertura tal-obbligazzjonijiet ta' debitur f'kundizzjoni ta' insolvenza.

(34) Ladarba kumpanija tidħol fi proċedura ta' insolvenza kollettiva, is-setgħa deċiżjonali fuq l-attivitajiet tal-amministrazzjoni ta' dik il-kumpanija timxi mill-azzjonisti għal amministratur speċjali li għandu jaġixxi fl-aħjar interess tal-kumpanija (27). Wara l-irtirar tad-dritt ta' amministrazzjoni, imbagħad il-kumpanija tkun rappreżentata u titmexxa minn riċevent/likwidatur imqabbad mill-Qorti, skont l-għażla magħżula. Imbagħad il-mandat tal-amministratur speċjali jitnaqqas għar-rappreżentazzjoni tal-aħjar interessi tal-azzjonisti.

(35) Il-laqgħa tal-azzjonisti ġenerali tal-kumpanija taħtar ir-riċevent speċjali li jrid ikun approvat mill-Qorti (l-hekk imsejjaħ riċevent imqabbad mill-Qorti). Sal-iskadenza stabbilita mill-ġudikant fl-insolvenza (imħallef b'setgħat speċjali fi proċedimenti ta' falliment u ta' insolvenza), ir-riċevent imqabbad mill-Qorti jew il-likwidatur għandu jħejji u jippreżenta lill-ġudikant fl-insolvenza rapport dwar ir-raġunijiet u ċ-ċirkustanzi li wasslu għall-insolvenza tad-debitur (28). Ir-rapport għandu jispeċifika jekk hemmx xi possibbiltà għar-riorganizzazzjoni tal-attività tad-debitur jew kwalunkwe raġuni li ma tippermettix għar-riorganizzazzjoni tiegħu. F'dan il-każ imsemmi l-aħħar, ir-riċevent imqabbad mill-Qorti għandu jipproponi l-proċedimenti ta' falliment. Jekk ir-riċevent imqabbad mill-Qorti jindika l-irkupru possibbli tal-attività tad-debitur fuq il-bażi ta' pjan ta' riorganizzazzjoni ġudizzjarja (“il-Pjan ta' Riorganizzazzjoni” jew “il-Pjan”), dan jispeċifika min ser iħejji l-pjan ta' riorganizzazzjoni (id-debitur, jew ir-riċevent imqabbad mill-Qorti waħdu jew flimkien ma' wieħed jew diversi mill-kredituri).

(36) Wara l-proċedimenti ta' ftuħ, il-pretensjonijiet kollha tal-kredituri jiġu sospiżi u ma jkunux jistgħu jsiru oħrajn ġodda (29). Il-fornituri kollha ta' servizzi (elettriku, gass, ilma, telefonija) m'għandhomx ikunu intitolati jbiddlu, jirrifjutaw jew iwaqqfu b'mod temporanju t-tali servizzi lid-debitur f'każ li dan tal-aħħar ikollu l-kapaċità ta' konsumatur kaptiv (30).

(37) Ir-riċevent imqabbad mill-Qorti għandu jinnotifika lill-kredituri biex jippreżentaw dikjarazzjoni tal-pretensjonijiet kontra d-debitur f'terminu perentorju legali stabbilit mid-deċiżjoni tal-ġudikant fl-insolvenza- fil-bidu tal-proċedimenti ta' insolvenza. Fuq din il-bażi, ir-riċevent imqabbad mill-Qorti iħejji l-hekk imsejħa lista preliminari ta' kredituri. Lista bħal din għandha tinkludi lill-kredituri f'żewġ kategoriji ewlenin: kredituri garantiti (kredituri bi pretensjonijiet miżmuma minn entitajiet li jibbenefikaw minn kollaterali fuq l-oġġetti mill-patrimonju tad-debitur, indipendentement minn jekk dan huwiex id-debitur ewlieni jew garanti terza għall-persuni li jibbenefikaw mill-kollaterali) u kredituri mhux garantiti (kredituri bi pretensjonijiet li ma jibbenefikawx minn xi garanzija kontra l-patrimonju tad-debitur). Kategoriji oħra ta' pretensjonijiet li għandhom jiddaħħlu fil-lista huma: kredituri tas-salarji u baġitarji.

(38) Id-debitur, il-kredituri u kwalunkwe parti interessata oħra għandhom dritt li jappellaw quddiem il-ġudikant fl-insolvenza kontra l-lista preliminari tal-kredituri (31). Wara li l-appelli kollha jiġu deċiżi, ir-riċevent imqabbad mill-Qorti jħejji lista finali ta' kredituri, li turi l-ammont, il-prijorità u l-kundizzjoni (garantita jew mhux garantita) ta' kull pretensjoni u jibgħatha lill-Qorti għall-approvazzjoni. Ladarba l-appelli kollha jiġu deċiżi, il-lista ssir finali.

(39) Il-liġi dwar l-insolvenza tipprevedi żewġ proċeduri alternattivi: (a) riorganizzazzjoni ġudizzjarja (l-Artikoli 94-105 tal-liġi dwar l-insolvenza rregolati mir-regoli dwar il-proċedura ġenerali) li għandha l-għan li tirriorganizza l-attività tad-debitur biex iħallas il-pretensjonijiet skont il-pjan ta' ħlas tal-pretensjonijiet, jew (b) proċedura ta' falliment (l-Artikoli 107-129 tal-liġi dwar l-insolvenza rregolati mir-regoli dwar il-proċedura simplifikata) li fiha l-attività tad-debitur titnaqqas biss għall-passi neċessarji għal-likwidazzjoni biex jitħallsu d-djun billi jinbiegħu l-assi u billi jiġu rkuprati r-riċevibbli.

(40) Ir-riorganizzazzjoni ġudizzjarja hi l-proċedura applikata għad-debitur biex iħallas id-djun tiegħu wara riorganizzazzjoni tal-attivitajiet tiegħu u skont pjan ta' pagament. Din il-proċedura timplika t-tħejjija, l-approvazzjoni, l-implimentazzjoni u l-osservazzjoni ta' pjan ta' riorganizzazzjoni, li jista' jipprovdi, fis-sħuħija tiegħu jew b'mod separat, għal: (a) ristrutturar operazzjonali u/jew finanzjarju tad-debitur; (b) ristrutturar korporattiv b'emenda tal-istruttura tal-kapital tal-ishma; jew (c) limitazzjoni tal-attività b'likwidazzjoni ta' ċerti assi.

(41) Ir-riċevent imqabbad mill-Qorti jħejji l-pjan ta' riorganizzazzjoni flimkien mal-Lista ta' Kredituri u jibagħtu lill-Qorti għall-approvazzjoni. Il-pjan irid jiġi diskuss u approvat mill-kredituri wkoll. Il-liġi dwar l-insolvenza tipprovdi għall-kategoriji distinti li ġejjin ta' pretensjonijiet, li jivvotaw b'mod separat: (a) pretensjonijiet garantiti, (b) pretensjonijiet tas-salarji, (c) pretensjonijiet baġitarji, (d) pretensjonijiet mhux garantiti stabbiliti skont l-Artikolu 96(1), jiġifieri l-hekk imsejħa fornituri essenzjali, (e) pretensjonijiet mhux garantiti oħra (32).

(42) F'konformità mal-Artikoli 100 u 101 tal-liġi dwar l-insolvenza: (a) Il-pjan jitqies aċċettat jekk maġġoranza assoluta tal-kategoriji ta' kredituri tivvota favur il-pjan, dment li tal-anqas waħda mill-kategoriji żvantaġġati (33) taċċetta l-pjan. (b) Il-pjan jitqies aċċettat minn kategorija ta' kredituri jekk f'dik il-kategorija l-pjan jiġi aċċettat minn maġġoranza assoluta tal-valur tal-pretensjonijiet li jappartjenu għal dik il-kategorija. (c) Kull pretensjoni tibbenefika minn dritt tal-vot li d-detentur jeżerċita għall-kategorija ta' pretensjonijiet li tinkludi l-pretensjoni rispettiva. (d) Kull kategorija żvantaġġata ta' kredituri li tirrifjuta l-pjan tiġi ttrattata b'mod ġust u ekwitabbli skont il-pjan.

(43) F'konformità mad-definizzjoni fl-Artikolu 3(21) tal-liġi dwar l-insolvenza, it-terminu “kategorija żvantaġġata” jfisser kategorija ta' pretensjonijiet li għaliha l-pjan ta' riorganizzazzjoni jistipula tal-anqas waħda mill-modifiki li ġejjin għal dik il-kategorija: (a) tnaqqis fl-ammont tal-pretensjoni; (b) tnaqqis fit-titoli jew f'aċċessorji oħra, bħall-iskedar mill-ġdid tal-pagamenti għall-iżvantaġġ tal-kreditur; (c) il-valur aġġornat bl-imgħax ta' referenza tal-Bank Nazzjonali tar-Rumanija, sakemm ma jkunx stipulat mod ieħor fil-kuntratt li jikkonċerna dik il-pretensjoni, jew f'liġijiet speċjali, hu anqas mill-valur irreġistrat fil-lista konsolidata ta' pretensjonijiet.

(44) Meta d-deċiżjoni li tikkonferma pjan issir effettiva, l-attività tad-debitur għandha tiġi riorganizzata kif xieraq, bil-pretensjonijiet u d-drittijiet tal-kredituri u tal-partijiet l-oħra kkonċernati jiġu emendati kif previst mill-pjan. Jekk ma jiġi kkonfermat ebda pjan, il-ġudikant fl-insolvenza għandu jordna l-ftuħ immedjat tal-proċedura ta' falliment.

(45) Il-proċedura ta' falliment tfisser likwidazzjoni tal-assi tad-debitur biex jiġu koperti l-obbligazzjonijiet, segwita mit-tħassir tad-debitur mir-reġistru.

(46) F'konformità mal-Artikolu 107 tal-liġi dwar l-insolvenza, debitur jidħol fil-proċedura ta' falliment fil-każijiet li ġejjin: (a) fuq talba tiegħu stess, billi jippreżenta dikjarazzjoni lill-ġudikant fl-insolvenza biex jidħol direttament f'falliment, jew (b) jekk għall-ewwel ikun iddikjara l-intenzjoni tiegħu li jwettaq ir-riorganizzazzjoni iżda ma jkunx ippropona pjan ta' riorganizzazzjoni jew il-pjan propost ma jkunx ġie aċċettat u kkonfermat.

(47) Matul il-proċedura ta' falliment, hemm żewġ kategoriji ta' assi soġġetti għal bejgħ (assi mirhuna/garantiti u assi mhux mirhuna/mhux garantiti) u, għaldaqstant, żewġ modi ta' distribuzzjoni tal-ammonti riċevuti minn bejgħ fost il-kredituri (l-Artikolu 121 għal assi mirhuna u l-Artikolu 123 għal assi mhux mirhuna u għal kwalunkwe surplus li jifdal mill-bejgħ tal-assi mirhuna). Il-likwidazzjoni għandha tibda eżatt wara t-tlestija tal-inventarju tal-assi mill-patrimonju tad-debitur mil-likwidatur. L-assi jistgħu jinbiegħu flimkien – bħala grupp operazzjonali – jew individwalment. Skont iċ-ċirkustanzi tal-każ u, jekk possibbli, l-assi tad-debitur għandhom jiġu stmati individwalment u f'daqqa, bħala grupp funzjonali.

(48) Skont l-Artikolu 121 tal-liġi dwar l-insolvenza, japplika l-ordni li ġej ta' distribuzzjoni tal-fondi miksuba mill-bejgħ tal-assi mirhuna tad-debitur: (1) taxxi, bolol u spejjeż oħra relatati mal-bejgħ ta' tali assi, inklużi l-ispejjeż imġarrba għall-preservazzjoni u għall-amministrazzjoni ta' tali assi, kif ukoll remunerazzjoni tal-likwidaturi; u (2) pretensjonijiet tal-kredituri garantiti.

(49) F'każ li l-ammonti miksuba mill-bejgħ tal-assi mirhuna ma jkunux biżżejjed għall-ħlas sħiħ tal-kredituri garantiti, il-kredituri garantiti għandu jkollhom pretensjonijiet mhux garantiti għad-differenza. Jekk wara l-ħlas tal-ammonti lill-kredituri garantiti, ikun hemm surplus, dan jitqassam fost il-kredituri mhux garantiti.

(50) Skont l-Artikolu 123 tal-liġi dwar l-insolvenza, il-pretensjonijiet għandhom jitħallsu kif ġej: (1) taxxi, bolol u spejjeż oħra relatati mal-proċedura, (2) pretensjonijiet tas-salarji, (3) krediti mogħtija minn istituzzjonijiet ta' kreditu wara l-ftuħ tal-proċedimenti, kif ukoll il-pretensjonijiet li jirriżultaw mill-preservazzjoni tal-attività tad-debitur wara l-proċedimenti ta' ftuħ (djun kurrenti), (4) pretensjonijiet baġitarji, (5-7) pretensjonijiet oħra (bħal benefiċċji tat-tfal, benefiċċji tal-familja, self tal-bank), (8) pretensjonijiet mhux garantiti oħra.

2.2.4.2. It-tħejjija u l-approvazzjoni tal-Pjan ta' Riorganizzazzjoni ta' Oltchim

(51) Permezz tad-deċiżjoni tal-Kredituri fil-laqgħa tal-15 ta' April 2013, Rominsolv S.p.r.l u B.D.O. – Business Restructuring S.p.r.l. (“R/BDO”) inħatru bħala r-riċeventi uffiċjali ta' Oltchim (“il-Konsorzju”). Din il-ħatra ġiet ikkonfermata mill-Qorti fit-13 ta' Mejju 2013.

(52) Matul is-seduta tal-Qorti tad-19 ta' Ġunju 2013, Oltchim esprimiet l-intenzjoni tagħha li tidħol f'riorganizzazzjoni ġudizzjarja u tħallas il-pretensjonijiet permezz ta' pjan ta' riorganizzazzjoni. Din it-talba kienet ibbażata fuq “Rapport dwar il-kawżi tal-insolvenza” mħejji mill-Konsorzju) f'konformità mal-Artikolu 59(1) sa (3) tal-liġi dwar l-insolvenza. Ir-Rapport dwar il-kawżi tal-insolvenza semma li kien hemm possibbiltà reali ta' riorganizzazzjoni effettiva tal-attività tad-debitur, taħt pjan ta' riorganizzazzjoni ssorveljat mill-qorti, li hu kellu l-għan li jħejji u jippreżenta lill-Qorti.

(53) Fit-3 ta' Ġunju 2013, ir-riċeventi mqabbda mill-Qorti qabbdu lil Winterhill S.r.l għall-evalwazzjoni tal-valur tas-suq u tal-valur tal-likwidazzjoni tal-assi ta' Oltchim (“ir-Rapport ta' Winterhill”), pass neċessarju għat-tħejjija tal-pjan ta' ħlas.

(54) Winterhill S.r.l iddeterminat il-valur tas-suq tal-assi ta' Oltchim u l-valur tal-likwidazzjoni tagħhom f'konformità mal-Istandards Internazzjonali dwar il-Valwazzjoni kif ġej: (a) il-valur tas-suq: “L-ammont li għalih proprjetà tista' tiġi skambjata f'data ta' valutazzjoni bejn xerrej bir-rieda li jixtri u bejjiegħ bir-rieda li jbigħ fil-qafas ta' tranżazzjoni bi prezz determinat b'mod oġġettiv, wara perjodu ta' kummerċjalizzazzjoni korrispondenti, li fih kemm il-bejjiegħ kif ukoll ix-xerrej jaġixxu b'mod informat, prudenti u mingħajr koerċizzjoni”; (b) il-valur tal-likwidazzjoni (jew il-valur tal-bejgħ furzat): “L-ammont li jista' jiġi riċevut b'mod raġonevoli bil-bejgħ ta' proprjetà f'perjodu iqsar ta' żmien mill-perjodu ta' kummerċjalizzazzjoni meħtieġ biex tinżamm konsistenza mal-valur tas-suq definit.”

(55) Ir-Rapport ta' Winterhill evalwa l-klassijiet ta' assi differenti ta' Oltchim (34) billi uża metodi ta' valwazzjoni differenti skont it-tip ta' assi evalwat (metodu ta' tqabbil tas-suq jew metodu tal-kost nett tas-sostituzzjoni).

(56) Rigward il-valwazzjoni tal-assi fissi (impjanti, tagħmir u makkinarju), ir-Rapport ta' Winterhill ħareġ stima tal-hekk imsejħa valur tas-suq in situ u valur tas-suq ex situ. Skont ir-Rapport ta' Winterhill, il-valur tas-suq in situ jimplika li l-impjant hu operazzjonali għalkollox għal użu ulterjuri fis-sit operazzjonali tiegħu. Dan il-valur iqis l-ispejjeż tal-installazzjoni, jiġifieri elettrika u mekkanika, li jkunu sinifikanti fil-każ ta' tali impjanti. Il-valur tas-suq ex situ jimplika li l-impjant mhuwiex operazzjonali u l-assi individwali jiġu evalwati b'rabta mat-tneħħija tagħhom bl-ispejjeż kontra x-xerrej. Fil-każ ta' Oltchim, it-tagħmir elettriku u mekkaniku tqies li ma kellu ebda valur sinifikanti u, skont il-kumplessità tiegħu, lanqas impatt negattiv fuq il-valur ta' assi. Il-valur tal-likwidazzjoni tal-assi fissi ġie definit fir-Rapport ta' Winterhill bħala l-valur tas-suq ex situ nieqes il-kostijiet stmati għaż-żarmar u għat-tneħħija mill-bini industrijali. Dan il-valur kien jinkludi stima tal-kostijiet għat-tindif u għat-tħejjija tal-assi għall-bejgħ, li kienu mistennija li jkunu sinifikanti fil-każ ta' Oltchim, minħabba n-natura niġġiesa u perikoluża ta' ħafna materjali użati fl-impjanti. Kien jinkludi wkoll allokazzjonijiet għal spejjeż ta' kummerċjalizzazzjoni, spejjeż tal-bejgħ, tariffi tal-bejjiegħa u kostijiet tal-persunal involut.

(57) Fl-20 ta' Lulju 2013, Winterhill S.r.l. lestiet il-valwazzjoni tagħha. Ir-Rapport ta' Winterhill ta stima tas-suq ta' Oltchim għal EUR 293,7 miljun (madwar RON 1 270 miljun) u l-valur tal-likwidazzjoni bħala EUR 141 miljun (RON 636 miljun), li EUR 108 miljun minnhom (RON 491 miljun) għal assi garantiti u madwar EUR 32 miljun (RON 145 miljun) għal assi mhux garantiti (35).

(58) Ir-Rapport ta' Winterhill ġie ppreżenta lil-Laqgħa tal-Kredituri fit-2 ta' Diċembru 2013 u approvat fl-4 ta' Diċembru 2013. Għall-ewwel, AAAS xeħtet dubju fuq l-evalwazzjoni li kienet tinsab fir-Rapport ta' Winterhill u ppreżentat ilment kontra d-deċiżjoni tal-Laqgħa tal-Kredituri li approvatu. Konsegwentement, il-Qorti approvat kontroll doppju tar-rapport ta' valwazzjoni u, finalment, ċaħdet il-kontestazzjoni ta' AAAS, filwaqt li nnotat ukoll li AAAS ma rabtitx il-vot tagħha dwar il-Pjan mar-riżultat ta' rieżaminazzjoni ta' dak ir-rapport (36).

(59) Fuq il-bażi tar-Rapport ta' Winterhill, f'Lulju 2013, ir-riċeventi mqabbda mill-Qorti ħejjew il-Pjan ta' Riorganizzazzjoni ta' Oltchim. L-iskop ewlieni tal-Pjan kien li jsib investitur ġdid li jieħu f'idejn l-assi/in-negozju ta' Oltchim. Il-bejgħ jista' jsir skont kwalunkwe waħda mit-tliet għażliet proposti:

L-1el għażla - Il-ħolqien ta' entità ġdida (Oltchim SPV) u t-trasferiment tal-assi vijabbli kollha minn Oltchim SA lil din tal-aħħar; il-bejgħ tal-ishma ta' Oltchim SPV:

(60) Oltchim SPV kienet tkun kumpanija ħielsa minn djun. Oltchim SPV kienet tieħu f'idejn l-parti funzjonali ta' Oltchim SA bħala negozju avvjat. (37) Oltchim SPV għandha tkun 100 % proprjetà ta' Oltchim SA u jkollha l-għan li tinbiegħ lil investitur f'temp ta' sena sa tliet snin. Il-prezz għall-bejgħ tal-ishma ta' Oltchim SPV kien stmat għal EUR 306 miljun u l-prezz minimu tal-bidu kellu jiġi stabbilit f'livell ogħla minn dak l-ammont partikolari. Dan il-prezz ġie stmat b'referenza għall-MV ta' EUR 293,7 miljun stabbilit fir-Rapport ta' Winterhill (38).

(61) Peress li ċerti assi trasferiti lil Oltchim SPV kienu ipotekati lil uħud mill-kredituri ta' Oltchim SA, l-oġġetti tal-garanzija tagħhom ikun sostitwit mal-ishma maħruġa minn Oltchim SPV b'mod proporzjonat għall-ammonti tal-garanzija tagħhom. B'hekk, il-kredituri garantiti jkunu intitolati (fi żmien 10 ijiem wara l-konferma tal-pjan ta' riorganizzazzjoni mil-ġudikant fl-insolvenza) biex jirrikorru għat-tneħħija tal-garanziji eżistenti fuq l-assi wara l-ħlas sħiħ tal-prezz tal-ishma ta' Oltchim SPV.

(62) Il-kredituri ta' Oltchim kellhom jitħallsu skont l-ammonti pprovduti fil-Pjan ta' Ħlas (ara Table 3 aktar 'il quddiem).

It-2ni għażla - Konverżjoni ta' dejn f'ekwità:

(63) Il-kredituri ta' Oltchim setgħu jikkonvertu d-djun tagħhom f'ekwità (l-ishma ta' Oltchim SA) b'mod proporzjonat u skont l-ammonti pprovduti fil-Pjan ta' Ħlas (ara Table 3 aktar 'il quddiem); jew

It-3et għażla - Konverżjoni ta' dejn f'assi:

(64) Uħud mid-djun mal-Istat jitħallsu bi trasferiment tal-assi ta' Oltchim SA, jiġifieri l-art, il-binjiet, mingħajr ħlas.

(65) Il-Pjan kien jipprevedi żewġ xenarji għall-kontinwazzjoni tal-attività ta' Oltchim, jiġifieri: (a) Xenarju A: In-negozju ta' Oltchim ikompli bil-ftuħ lura tal-impjant tal-osso-alkoħols, li għalih mhu meħtieġ ebda sors ta' finanzjament estern; (b) Xenarju B: In-negozju ta' Oltchim jissaħħaħ billi jerġa' jinfetaħ l-impjant tal-Anidride-DOF ftaliku bl-użu ta' sorsi ta' finanzjament esterni.

(66) Il-Pjan speċifika l-perjodu ta' implimentazzjoni, jiġifieri tliet snin wara l-konferma tal-Pjan mill-imħallef. Matul dak il-perjodu, l-amministratur speċjali għandu jiżgura l-amministrazzjoni ta' Oltchim, taħt is-superviżjoni tar-riċevent imqabbad mill-Qorti.

(67) Wara li l-appelli kollha ġew deċiżi, fid-9 ta' Jannar 2015 ir-riċevent imqabbad mill-Qorti lesta u bagħat lill-Qorti l-Lista finali ta' kredituri ta' Oltchim, li turi l-ammont, il-prijorità u l-istatus – garantit jew mhux garantit – ta' kull pretensjoni. Il-Lista kienet tinkludi ħames kategoriji ta' kredituri: (1) kredituri garantiti, (2) pretensjonijiet tas-salarji, (3) kredituri baġitarji, (4) kredituri mhux garantiti skont l-Artikolu 96 tal-liġi dwar l-insolvenza (l-hekk imsejħa “fornituri essenzjali”) u (5) kredituri mhux garantiti oħra, kif ippreżentati fit-Tabella 1 ta' hawn taħt: Tabella 1 Lista ta' kredituri kif ippreżentata fit-tabella tal-pretensjonijiet Kategoriji ta' kredituri Dejn totali (RON) Dejn totali (EUR) (*1) % fil-kategorija ta' dejn (%) (1) Kredituri garantiti li fosthom 890 222 871 195 849 032 ALPHA Bank Romania 3 066 386 674 605 0,34 Areleco Power SRL 15 000 000 3 300 000 1,68 AAAS (*2) 9 445 548 2 078 021 1,06 Erste Group Bank AG 229 058 167 50 392 797 25,73 Banca Transilvania SA 159 957 116 35 190 566 17,97 Bancpost SA 2 494 327 548 752 0,28 Bulrom Gas Impex SRL 23 776 278 5 230 781 2,67 Calvi Trade Limited 23 724 237 5 219 332 2,66 CEC Bank 56 321 014 12 390 623 6,33 Chemimpex Ltd 26 012 5 723 0,003 DGFP Craiova 5 709 799 1 256 156 0,64 Electrica Furnizare SA 26 832 832 5 903 223 3,01 Electrica S.A. 200 951 974 44 209 434 22,57 Garanti Bank SA 1 382 676 304 189 0,16 Honeywell Romania Srl 7 056 360 1 552 399 0,79 ING bank N.V. 183 157 40 295 0,02 MFC Commodities GmbH 13 155 900 2 894 298 1,48 OMV Petrom S.A. 55 519 911 12 214 380 6,24 Polchem Societe Anonyme 23 714 748 5 217 245 2,66 Kumpanija Nazzjonali tal-Melħ u Kumpanija tal-Estrazzjoni ta' Rm Vâlcea 15 750 820 3 465 180 1,77 Unicredit Tiriac Bank SA 17 095 609 3 761 034 1,92 2) Salarji 9 704 264 2 134 938 3) Kredituri baġitarji li fosthom 1 274 807 584 280 457 668 AAAS 1 191 856 674 262 208 468 93,49 Amministrazzjoni tal-Fondi Ambjentali 59 205 056 13 025 112 4,64 Amministrazzjoni Nazzjonali Rumena tal-Ilma 872 967 192 053 0,07 DGFP Craiova 19 732 303 4 341 107 1,55 Awtorità Regolatorja Rumena tal-Enerġija 18 484 4 066 0,001 Kunsill Lokali ta' Bradu 1 000 653 220 144 0,08 Kunsill Lokali ta' Rm. Vâlcea 2 118 976 466 175 0,17 Kunsill Lokali ta' Băbeni 2 471 544 0,0002 4) Kredituri mhux garantiti skont l-Artikolu 96 tal-liġi dwar l-insolvenza 150 384 370 33 084 561 CET Govora 136 899 919 30 117 982 91,03 Amministrazzjoni Nazzjonali Rumena tal-Ilma 13 484 451 2 966 579 8,97 5) Kredituri mhux garantiti oħra, li fosthom (eżempji) 1 129 340 017 248 454 804 Electrica S.A. 457 583 381 100 668 344 40,52 Electrica Furnizare S.A. 29 700 994 6 534 219 2,63 Erste Group Bank 116 868 626 25 711 098 10,35 ING bank N.V. 13 431 574 2 954 946 1,19 CFR Marfa 115 293 055 25 364 472 10,21 Kumpanija Nazzjonali tal-Melħ u Kumpanija tal-Estrazzjoni ta' Rm Vâlcea 15 076 968 3 316 933 1,34 MFC Commodities GmbH 149 703 788 32 934 833 13,26 Kronos Worldwide Limited 51 660 368 11 365 281 4,57 Total 3 454 458 105 759 980 783

(68) Id-djun pendenti ta' Oltchim mal-Istat u mal-intrapriżi tal-Istat (“SoEs”) kienu ta' madwar EUR 519-il miljun, li minnhom madwar EUR 264 miljun ma' AAAS, madwar EUR 232 miljun ma' diversi SoEs (li minnhom madwar EUR 145 miljun ma' Electrica), madwar EUR 19-il miljun ma' korpi nazzjonali u reġjonali (pereżempju madwar EUR 13-il miljun mal-Amministrazzjoni tal-Fondi Ambjentali) u madwar EUR 12-il miljun ma' CEC Bank li hu proprjetà tal-Istat. Tabella 2 Il-kredituri pubbliċi ta' Oltchim Kreditur Dejn totali f'RON Dejn totali f'EUR % fid-dejn totali Kredituri baġitarji AAAS 1 201 301 222 264 286 269 34,77 DGFP Craiova 25 442 102 5 597 262 0,73 Amministrazzjoni tal-Fondi Ambjentali 59 205 056 13 025 112 1,71 Amministrazzjoni Nazzjonali Rumena tal-Ilma 14 357 418 3 158 632 0,41 Awtorità Regolatorja Rumena tal-Enerġija 18 484 4 066 0,00054 Kunsill Lokali ta' Bradu 1 000 653 220 144 0,028 Kunsill Lokali ta' Rm. Vâlcea 2 118 976 466 175 0,06 Kunsill Lokali ta' Băbeni 2 471 544 0,00007 Intrapriżi tal-Istat (eżempji) CEC Bank 56 321 014 12 390 623 1,63 Kumpanija Nazzjonali tal-Melħ 30 827 788 6 782 113 0,89 CET Govora 136 899 919 30 117 982 3,96 Electrica SA 658 535 355 144 877 778 19,06 Electrica Furnizare 56 533 826 12 437 442 1,63 CFR Marfa 115 293 055 25 364 472 3,33 Total 2 357 857 339 518 728 615 68,25

(69) Il-kredituri li ġejjin kellhom l-akbar pretensjonijiet għal Oltchim: AAAS (madwar 35 % tad-dejn totali), Electrica (19 % tad-dejn totali), Erste Group Bank AG (10 % tad-dejn totali), MFC Commodities Gmbh (4,71 % tad-dejn totali), Banca Transilvania S.A. (4,63 % tad-dejn totali), CET Govora (3,96 % tad-dejn totali), CFR Marfa (3,34 % tad-dejn totali) u CEC Bank (1,63 % tad-dejn totali).

(70) Ir-riċevent imqabbad mill-Qorti bagħat il-Pjan ta' Riorganizzazzjoni flimkien mal-Lista ta' Kredituri lill-Qorti fl-4 ta' Frar 2015. Fil-laqgħa tad-9 ta' Marzu 2015, il-Kredituri ddiskutew u mbagħad approvaw il-Pjan f'konformità mal-Artikolu 101 tal-liġi dwar l-insolvenza.

(71) B'mod aktar konkret, skont il-Pjan approvat: (a) Il-prezz miksub mill-bejgħ ta' Oltchim SPV (stmat fil-Pjan bħala EUR 306 miljun) se jintuża bi prijorità għall-ħlas ta' diversi nefqiet amministrattivi relatati mat-trasferiment tal-assi ta' Oltchim SA lil Oltchim SPV, it-tariffi tar-riċeventi mqabbda mill-Qorti u t-taxxa fuq l-introjtu miksuba, kif ukoll id-djun kurrenti ta' Oltchim SA mġarrba wara l-bidu tal-proċedura ta' insolvenza (39). (b) Wara li jsiru l-ħlasijiet skont il-punt a), (l-ammont nett) li jifdal ta' madwar EUR 212-il miljun sa EUR 231 miljun se jintuża biex jitħallsu parti mid-djun passati ta' Oltchim SA, skont il-Pjan ta' Ħlas approvat (ara Table 3 hawn taħt): Tabella 3 Pjan ta' Ħlas Kategoriji ta' kredituri Total tad-djun (EUR) Ammonti distribwiti (EUR) % tal-kopertura minimu massimu minimu massimu 1) Kredituri garantiti 195 849 032 143 509 496 156 394 852 73 80 ALPHA Bank Romania SA 674 605 494 321 538 705 Arelco Power SRL 3 300 000 2 418 097 2 635 211 AAAS 2 078 021 1 522 522 1 659 225 Erste Group Bank AG 50 392 797 36 925 654 40 241 112 Banca Transilvania SA 35 190 566 25 786 119 28 101 387 Bancpost SA 548 752 402 102 438 205 Bulrom Gas Impex SRL 5 230 781 3 832 889 4 177 035 Calvi Trade Limited 5 219 332 3 824 500 4 167 892 CEC Bank 12 390 623 9 079 311 9 894 518 Chemimpex Ltd 5 723 4 193 4 570 DGFP Craiova 1 256 156 920 456 1 003 102 Electrica Furnizare SA 5 903 223 4 325 625 4 714 012 Electrica SA 44 209 434 32 394 743 35 303 395 Garanti Bank SA 304 189 222 896 242 909 Honeywell Romania Srl 1 552 399 1 137 531 1 239 667 ING Bank NV 40 295 29 526 32 177 MFC Commodities GmbH 2 894 298 2 120 816 2 311 238 OMV PETROM SA 12 214 380 8 950 168 9 753 780 Polchem SA 5 217 245 3 822 970 4 166 225 Kumpanija Nazzjonali tal-Melħ u Kumpanija tal-Estrazzjoni ta' Rm Vâlcea 3 465 180 2 539 134 2 767 116 Unicredit Tiriac Bank SA 3 761 034 2 755 922 3 003 370 2) Salarji 2 134 938 2 134 938 2 134 938 100 100 3) Kredituri baġitarji 280 457 668 49 485 271 55 007 562 18 20 AAAS 262 208 468 46 265 297 51 428 256 Amministrazzjoni tal-Fondi Ambjentali 13 025 112 2 298 212 2 554 680 Amministrazzjoni Nazzjonali Rumena tal-Ilma 192 053 33 887 37 668 DGFP Craiova 4 341 107 765 965 851 443 Awtorità Regolatorja Rumena tal-Enerġija 4 066 717 798 Kunsill Lokali ta' Bradu 220 144 38 843 43 178 Kunsill Lokali ta' Rm. Vâlcea 466 175 82 254 91 433 Kunsill Lokali ta' Băbeni 544 96 107 4) Kredituri mhux garantiti skont l-Artikolu 96 tal-liġi dwar l-insolvenza 33 084 561 9 883 865 9 883 865 30 30 CET Govora 30 117 982 8 997 613 8 997 613 Amministrazzjoni Nazzjonali Rumena tal-Ilma 2 966 579 886 252 886 252 5) Kredituri mhux garantiti oħra, li fosthom (eżempji) 248 454 804 0 0 0 0 Electrica S.A. 100 668 344 0 0 Electrica Furnizare S.A. 6 534 219 0 0 Erste Group Bank 25 711 098 0 0 ING bank N.V. 2 954 946 0 0 CFR Marfa 25 364 472 0 0 Kumpanija Nazzjonali tal-Melħ u Kumpanija tal-Estrazzjoni ta' Rm Vâlcea 3 316 933 0 0 MFC Commodities GmbH 32 934 833 0 0 Kronos Worldwide Limited 11 365 281 0 0 Total: 759 980 783 205 013 570 223 421 217

(72) Skont il-Pjan ta' Ħlas ta' hawn fuq, se tkun tapplika l-kopertura tad-dejn li ġejja: (a) salarji - kopertura 100 % tad-dejn; (b) kredituri garantiti - kopertura tad-dejn ta' 73-80 %; (c) fornituri essenzjali (SoEs: CET Govora u Amministrazzjoni Nazzjonali Rumena tal-Ilma) - kopertura tad-dejn ta' 30 %; (d) kredituri baġitarji (pereżempju AAAS, Organizzazzjoni tal-Fondi Ambjentali) – kopertura tad-dejn ta' 18-20 %; (e) kredituri mhux garantiti oħra (pereżempju Electrica u Electrica Furnizare) - kopertura tad-dejn ta' 0 %.

(73) Għaldaqstant, il-pjan iwassal għal tħassir sostanzjali tad-dejn, b'mod partikolari fir-rigward tal-kredituri baġitarji kif stipulat hawn taħt fit-Tabelli 4 u 5. Tabella 4 Djun għat-tħassir Kategorija ta' kredituri Total tad-djun (RON) Total tad-djun (EUR) Dejn li jitħassar skont il-Pjan (EUR) Minimu Massimu 1) Kredituri garantiti li fosthom 890 222 871 195 849 032 39 453 960 52 339 316 ALPHA Bank Romania SA 3 066 386 674 605 135 900 180 284 Arelco Power SRL 15 000 000 3 300 000 664 789 881 903 AAAS 9 445 548 2 078 021 418 575 555 278 Erste Group Bank AG 229 058 167 50 392 797 10 151 685 13 467 143 Banca Transilvania SA 159 957 116 35 190 566 7 089 178 9 404 447 Bancpost SA 2 494 327 548 752 110 547 146 650 Bulrom Gas Impex SRL 23 776 278 5 230 781 1 053 747 1 397 892 Calvi Trade Limited 23 724 237 5 219 332 1 051 440 1 394 832 CEC Bank 56 321 014 12 390 623 2 496 105 3 311 312 Chemimpex Ltd 26 012 5 723 1 153 1 529 DGFP Craiova 5 709 799 1 256 156 253 054 335 699 Electrica Furnizare SA 26 832 832 5 903 223 1 189 211 1 577 598 Electrica SA 200 951 974 44 209 434 8 906 039 11 814 691 Garanti Bank SA 1 382 676 304 189 61 279 81 292 Honeywell Romania Srl 7 056 360 1 552 399 312 733 414 869 ING Bank NV 183 157 40 295 8 117 10 769 MFC Commodities GmbH 13 155 900 2 894 298 583 060 773 482 OMV PETROM SA 55 519 911 12 214 380 2 460 600 3 264 213 Polchem SA 23 714 748 5 217 245 1 051 020 1 394 274 Kumpanija Nazzjonali tal-Melħ 15 750 820 3 465 180 698 064 926 047 Unicredit Tiriac Bank SA 17 095 609 3 761 034 757 664 1 005 112 2) Salarji 9 704 264 2 134 938 0 0 3) Kredituri baġitarji li fosthom 1 274 807 584 280 457 668 225 450 106 230 972 397 AAAS 1 191 856 674 262 208 468 210 780 213 215 943 171 Amministrazzjoni tal-Fondi Ambjentali 59 205 056 13 025 112 10 470 432 10 726 900 Amministrazzjoni Nazzjonali Rumena tal-Ilma 872 967 192 053 154 385 158 166 DGFP Craiova 19 732 303 4 341 107 3 489 664 3 575 141 Awtorità Regolatorja Rumena tal-Enerġija 18 484 4 066 3 269 3 349 Kunsill Lokali ta' Bradu 1 000 653 220 144 176 966 181 300 Kunsill Lokali ta' Rm. Vâlcea 2 118 976 466 175 374 742 383 921 Kunsill Lokali ta' Băbeni 2 471 544 437 448 4) Kredituri mhux garantiti skont l-Artikolu 96 tal-liġi dwar l-insolvenza 150 384 370 33 084 561 23 200 696 23 200 696 CET Govora 136 899 919 30 117 982 21 120 370 21 120 370 Amministrazzjoni Nazzjonali Rumena tal-Ilma 13 484 451 2 966 579 2 080 327 2 080 327 5) Kredituri mhux garantiti oħra, li fosthom (eżempji) 1 129 340 017 248 454 804 248 454 804 248 454 804 Electrica S.A. 457 583 381 100 668 344 100 668 344 100 668 344 Electrica Furnizare S.A. 29 700 994 6 534 219 6 534 219 6 534 219 Erste Group Bank 116 868 626 25 711 098 25 711 098 25 711 098 ING bank N.V. 13 431 574 2 954 946 2 954 946 2 954 946 CFR Marfa 115 293 055 25 364 472 25 364 472 25 364 472 Kumpanija Nazzjonali tal-Melħ u Kumpanija tal-Estrazzjoni ta' Rm Vâlcea 15 076 968 3 316 933 3 316 933 3 316 933 MFC Commodities GmbH 149 703 788 32 934 833 32 934 833 32 934 833 Kronos Worldwide Limited 51 660 368 11 365 281 11 365 281 11 365 281 Total 3 454 458 105 759 980 783 536 559 566 554 967 213 Tabella 5 Djun pubbliċi għat-tħassir Kreditur Total tad-djun (EUR) Djun għat-tħassir (EUR) % tad-dejn għat-tħassir (%) minimu massimu minimu massimu Kredituri baġitarji AAAS 264 286 269 211 198 788 216 498 450 79,91 81,9 DGFP Craiova 5 597 262 3 742 718 3 910 841 66,87 69,8 Amministrazzjoni tal-Fondi Ambjentali 13 025 112 10 470 432 10 726 900 80,39 82,3 Amministrazzjoni Nazzjonali Rumena tal-Ilma 3 158 632 2 234 711 2 238 493 70,75 70,8 Awtorità Regolatorja Rumena tal-Enerġija 4 066 3 269 3 349 80,39 82,3 Kunsill Lokali ta' Bradu 220 144 176 966 181 300 80,39 82,3 Kunsill Lokali ta' Rm. Vâlcea 466 175 374 742 383 921 80,39 82,3 Kunsill Lokali ta' Băbeni 544 437 448 80.37 82.3 Intrapriżi tal-Istat (eżempji) CEC Bank 12 390 623 2 496 105 3 311 312 20.15 26.7 Kumpanija Nazzjonali tal-Melħ 6 782 113 4 014 997 4 242 980 59.20 62.5 CET Govora 30 117 982 21 120 370 21 120 370 70.13 70.1 Electrica SA 144 877 778 109 574 383 112 483 035 75.63 77.6 Electrica Furnizare 12 437 442 7 723 430 8 111 816 62.10 65.2 CFR Marfa 25 364 472 25 364 472 25 364 472 100 100 Total 518 728 615 398 495 819 408 577 686 77 78.7

(74) Il-kredituri vvotaw fuq dan il-Pjan. Skont il-Minuti mil-laqgħa tal-Assemblea tal-Kredituri tad-9 ta' Marzu 2015 (kun af li l-kredituri pubbliċi u privati ewlenin u l-impjegati biss huma ppreżentati hawn taħt): (a) AAAS ivvotat favur il-Pjan, kemm fil-kategorija tad-djun garantiti (fejn il-pretensjoni tagħha kienet tammonta għal 1,061 % ta' dik il-kategorija) u fil-kategorija tad-djun baġitarji (fejn il-pretensjoni tagħha kienet tammonta għal 98,04 % ta' dik il-kategorija). Għaldaqstant, AAAS qablet li tħassar bejn 80 % u 82 % mill-pretensjoni sħiħa tagħha għal Oltchim. (b) DGFP Craiova (“DGFP”) (40) ivvotat kontra l-Pjan, kemm fil-kategorija tad-djun garantiti (fejn il-pretensjoni tagħha kienet tammonta għal 0,64 % ta' dik il-kategorija) u fil-kategorija tad-djun baġitarji (fejn il-pretensjoni tagħha kienet tammonta għal 1,55 % ta' dik il-kategorija). DGFP ivvotat kontra tħassir ta' 67 % sa 70 % tal-pretensjonijiet tagħha għal Oltchim. (c) CEC Bank ivvota favur il-Pjan fil-kategorija tad-djun garantiti (fejn il-pretensjoni tiegħu kienet tammonta għal 6,33 % ta' dik il-kategorija). CEC Bank ma kellux pretensjonijiet taħt kategoriji oħra. Għaldaqstant, CEC Bank qabel li jħassar 20 % sa 27 % mill-pretensjoni sħiħa tiegħu għal Oltchim. (d) Salrom ivvotat favur il-Pjan, kemm fil-kategorija tad-djun garantiti kif ukoll fil-kategorija tad-djun mhux garantiti (fejn il-pretensjoni tagħha kienet tammonta rispettivament għal 1,77 % u għal 1,34 %). Għaldaqstant, Salrom qablet li tħassar bejn 59 % u 62 % mill-pretensjoni sħiħa tagħha għal Oltchim. (e) CET Govora u l-Amministrazzjoni Nazzjonali Rumena tal-Ilma vvotaw favur il-Pjan fid-djun mhux garantiti skont l-Artikolu 96 tal-kategorija tal-liġi dwar l-insolvenza. Għaldaqstant, CET Govora u l-Amministrazzjoni Nazzjonali Rumena tal-Ilma qablu li jħassru 70 % sa 71 % rispettivament mill-pretensjonijiet tagħhom għal Oltchim. (f) Electrica ivvotat favur il-Pjan, kemm fil-kategorija tad-djun garantiti kif ukoll fil-kategorija tad-djun mhux garantiti (fejn il-pretensjonijiet tagħha kienu jammontaw rispettivament għal 22,5 % u għal 40,5 %). Għaldaqstant, Electrica qablet li tħassar 76 % sa 77 % mill-pretensjoni sħiħa tagħha għal Oltchim. (g) Electrica Furnizare (41) vvotat kontra l-Pjan, fil-kategorija tad-djun garantiti u fil-kategorija tad-djun mhux garantiti (fejn il-pretensjonijiet tagħha kienu jammontaw rispettivament għal 3,01 % u għal 2,63 %). Electrica Furnizare vvotat kontra tħassir ta' 62 % sa 65 % tal-pretensjonijiet tagħha għal Oltchim. (h) L-impjegati vvotaw favur il-Pjan. L-impjegati kienu ċerti li se jirċievu kopertura tad-dejn ta' 100 %.

(75) Il-Pjan ġie approvat għaliex kien jirrispetta l-kundizzjonijiet tal-liġi dwar l-insolvenza, jiġifieri: (a) maġġoranza assoluta tal-kategoriji tal-kredituri vvotat favur il-Pjan (mill-5 kategoriji tad-dejn, il-5 kollha kemm huma vvotaw favur); (b) f'kull kategorija l-Pjan ġie aċċettat minn maġġoranza assoluta tal-valur tal-pretensjonijiet li jappartjenu għal dik il-kategorija; (c) tal-anqas kategorija żvantaġġata waħda aċċettat il-Pjan (fil-fatt il-kategoriji żvantaġġati kollha (42) vvotaw favur il-Pjan).

(76) Matul is-seduta tal-Qorti tal-25 ta' Marzu 2015, il-ġudikant fl-insolvenza talab biex jiġu pprovduti aktar kjarifiki dwar il-Pjan u ppospona s-seduta sat-22 ta' April 2015. Matul is-seduta tat-22 ta' April 2015, il-Qorti approvat il-Pjan billi approvat l-ewwel għażla biss, jiġifieri tħassir parzjali tad-dejn kif miftiehem mill-kredituri u l-ħolqien ta' entità ġdida (Oltchim SPV) u t-trasferiment tal-assi vijabbli kollha minn Oltchim SA għal din tal-aħħar. Fl-24 ta' Settembru 2015, il-Qorti tal-Appell ta' Pitești ċaħdet l-appelli ppreżentati minn ANAF (Agenția Națională de Administrare Fiscală) u minn Electrica Furnizare kontra s-sentenza li approvat il-Pjan ta' Riorganizzazzjoni. Permezz ta' din is-sentenza l-Pjan sar finali.

2.2.4.3. L-implimentazzjoni tal-Pjan ta' Riorganizazzjoni

(77) Matul il-proċedimenti ta' insolvenza, qabel l-approvazzjoni tal-Pjan ta' Riorganizzazzjoni, Oltchim implimentat sensiela ta' miżuri biex tnaqqas il-kostijiet tagħha, bħall-għoti ta' sensja lil 918-il impjegat f'Ġunju 2013 (kellhom jingħataw is-sensja 225 impjegat ieħor sa Novembru 2015). F'Ġunju 2014, Oltchim biddlet elettrolizzatur fil-faċilitajiet ewlenin tal-produzzjoni (għal valur totali ta' EUR 800 000). Biex tkompli ttejjeb l-EBITDA tagħha, Oltchim reġgħet fetħet l-impjant tal-osso-alkoħols fid-9 ta' Settembru 2014.

(78) L-awtoritajiet Rumeni informaw (43) li Oltchim tejbet il-prestazzjoni ekonomika u finanzjarja tagħha. Il-fatturat tagħha fl-2015 żdied b'31 % meta mqabbel mal-2014, u b'59 % meta mqabbel mal-2013, bis-saħħa ta' tkabbir fil-bejgħ tal-prodotti ewlenin manifatturati (żieda ta' 33 % għal poljoli tal-polieter, żieda ta' 7 % għal prodotti tal-klor-alkali). L-EBITDA tjieb b'RON 109 miljun meta mqabbel mal-2013.

(79) Minn Ġunju 2013 saru tentattivi ġodda għall-privatizzazzjoni tal-kumpanija iżda dawn reġgħu fallew aktar tard dik is-sena.

(80) Skont il-Pjan kif miftiehem mill-kredituri u approvat mill-Qorti (ara Table 5 aktar 'il fuq), il-kredituri baġitarji u l-SoEs iridu jħassru sa total ta' EUR 408,5 miljun f'dejn (għal AAAS madwar EUR 216-il miljun, li jirrappreżenta 81,9 % mill-pretensjoni totali tagħha u EUR 174,3 miljun għall-SoEs).

(81) L-hekk imsejħa fornituri essenzjali (jiġifieri CET Govora SA u l-Amministrazzjoni Nazzjonali tal-Ilma) kellhom iħassru EUR 21,2 miljun u EUR 2,2 miljun rispettivament, li jirrappreżentaw 70 % sa 71 % mill-pretensjonijiet totali tagħhom. Electrica kellha tħassar EUR 112-il miljun, li jirrappreżentaw 77,6 % mill-pretensjoni totali tagħha.

(82) Minbarra l-ammonti li jikkorrispondu għat-tħassir tad-dejn għal diversi kredituri pubbliċi li jinsabu fit-Tabella 5, it-Tabella 6 ta' hawn taħt tirrifletti l-ammonti korrispondenti ta' djun li jridu jiġu rkuprati fix-xenarju ta' bejgħ kollox f'daqqa ta' Oltchim SPV previst fil-Pjan ta' riorganizzazzjoni hekk kif jirriżulta mit-tħassir massimu approvat. Tabella 6 Kredituri pubbliċi (tħassir tad-dejn u rkupru tad-dejn skont il-Pjan) (EUR) Kreditur Total tad-djun Djun pubbliċi għat-tħassir (tħassir massimu approvat) Djun minimi previsti għall-irkupru wara l-bejgħ futur ta' Oltchim SPV Kredituri baġitarji AAAS 264 286 269 216 498 450 47 787 819 DGFP Craiova 5 597 262 3 910 841 1 686 422 Amministrazzjoni tal-Fondi Ambjentali 13 025 112 10 726 900 2 298 212 Amministrazzjoni Nazzjonali Rumena tal-Ilma 3 158 632 2 238 493 920 139 Awtorità Regolatorja Rumena tal-Enerġija 4 066 3 349 717 Kunsill Lokali ta' Bradu 220 144 181 300 38 843 Kunsill Lokali ta' Rm. Vâlcea 466 175 383 921 82 254 Kunsill Lokali ta' Băbeni 544 448 96 Intrapriżi tal-Istat (eżempji) CEC Bank 12 390 623 3 311 312 9 079 311 Kumpanija Nazzjonali tal-Melħ 6 782 113 4 242 980 2 539 134 CET Govora 30 117 982 21 120 370 8 997 613 Electrica SA 144 877 778 112 483 035 32 394 743 Electrica Furnizare 12 437 442 8 111 816 4 325 625 CFR Marfa 25 364 472 25 364 472 0 Total 518 728 615 408 577 686 110 150 928

(83) Wara l-approvazzjoni tal-Pjan ta' Riorganizzazzjoni, diġà seħħ tħassir ta' djun sinifikanti. Fil-preżentazzjoni tagħha ta' Ottubru 2015, ir-Rumanija informat li fil-perjodu April-Ottubru- 2015 kienu tħassru madwar RON 2,358 biljun (EUR 518-il miljun) fi djun (44).

(84) L-awtoritajiet Rumeni informaw ukoll li ntbagħtet offerta tal-bejgħ ta' Oltchim SPV lill-Kmamar tal-Kummerċ bilaterali kollha fir-Rumanija (Lulju 2015) u lil 30 Kamra tal-Kummerċ oħra madwar id-dinja (f'Settembru 2015). L-ewwel laqgħat ma' xerrejja potenzjali seħħew f'Settembru/Ottubru 2015.

3. ID-DEĊIŻJONI TAL-KUMMISSJONI LI TIFTAĦ IL-PROĊEDURA TA' INVESTIGAZZJONI FORMALI

(85) Fit-8 ta' April 2016, il-Kummissjoni ddeċidiet li tiftaħ il-proċedura ta' investigazzjoni formali. Il-Kummissjoni qajmet dubji dwar tliet miżuri ta' appoġġ: (1) Miżura 1: in-nuqqas ta' infurzar u l-akkumulazzjoni ulterjuri tad-djun minn AAAS sa minn Settembru 2012. Minkejja l-impenn sod mogħti lill-Kummissjoni fl-2012, l-awtoritajiet Rumeni ma kkonvertewx id-dejn akkumulat ma' AAAS (RON 1 049 miljun, jiġifieri madwar EUR 231 miljun dak iż-żmien) f'ekwità u ma pprivatizzawx lil Oltchim. Minflok, Oltchim kompliet bl-attivitajiet kummerċjali tagħha u akkumulat aktar djun pubbliċi, inkluż ma' AAAS (id-dejn ma' AAAS tela' minn RON 1 049 miljun għal RON 1 201 miljun, jiġifieri minn madwar EUR 231 miljun għal madwar EUR 264 miljun). AAAS ma infurzatx il-pretensjonijiet tagħha kontra Oltchim wara li l-privatizzazzjoni falliet f'Settembru 2012. Ma talbitx ir-rimborż tal-pretensjonijiet tagħha permezz ta' likwidazzjoni immedjata ta' Oltchim iżda, minflok, stenniet sakemm isseħħ il-konverżjoni ta' dejn f'ekwità, għad li l-proċess ta' privatizzazzjoni ta' Oltchim reġa' falla. (2) Miżura 2 (45): l-appoġġ ta' CET Govora u ta' Salrom għall-operazzjonijiet ta' Oltchim fil-forma ta' tkomplija tal-provvista bejn Settembru 2012 u Jannar 2013. Wara li falliet il-privatizzazzjoni ta' Settembru 2012, is-sitwazzjoni finanzjarja ta' Oltchim marret għall-agħar u l-produzzjoni ġiet sospiża. L-awtoritajiet Rumeni ħadu diversi miżuri ta' sostenn biex jippermettu lil Oltchim terġa' tibda l-produzzjoni tagħha. Dan il-bidu mill-ġdid tal-produzzjoni ma kienx ikun possibbli mingħajr id-deċiżjoni tal-fornituri bi sjieda pubblika ta' Oltchim – CET Govora u Salrom – li jkomplu l-provvisti lil Oltchim minkejja li din ma kinitx qed tħallas id-dejn. — CET Govora ffirmat kuntratt tal-elettriku ġdid ma' Oltchim fil-15 ta' Settembru 2012 u mbagħad qablet li żżid il-provvista tal-elettriku, għall-ewwel mill-25 ta' Ottubru 2012, u mbagħad mit-12 ta' Novembru 2012, u mbagħad li tkompli l-provvisti ulterjorment mill-1 ta' Jannar 2013. Dawn it-tibdiliet fir-relazzjoni kuntrattwali ma' Oltchim dehru li ttieħdu fl-implimentazzjoni ta' diversi deċiżjonijiet maħruġa mill-Kunsill tal-Kontea ta' Vâlcea biex tiġi żgurata l-provvista tal-elettriku lil Oltchim. — Salrom aċċettat il-posponiment tal-ħlasijiet għall-provvisti tagħha u, għaldaqstant, aċċettat żieda ulterjuri tad-djun li Oltchim kellha magħha. (3) Miżura 3 (46): l-approvazzjoni ta' AAAS u tal-SoEs (47) tat-tħassir tad-dejn skont il-Pjan ta' Riorganizzazzjoni fl-2015; AAAS, Salrom, CET Govora, l-Amministrazzjoni Nazzjonali tal-Ilma, u Electrica lkoll ivvotaw favur il-Pjan ta' Riorganizzazzjoni. Bħala riżultat ta' dan, AAAS qablet li tħassar EUR 216-il miljun mill-pretensjonijiet tagħha għal Oltchim fid-dawl tal-irkupru (inċert) futur ta' EUR 47 miljun. Salrom qablet li tħassar EUR 4,2 miljun f'dejn, CET Govora SA qablet li tħassar EUR 21,1 miljun f'dejn, l-Amministrazzjoni Nazzjonali tal-Ilma qablet li tħassar EUR 2,2 miljun f'dejn, u Electrica qablet li tħassar EUR 112-il miljun f'dejn. Biex jagħmlu dan, dawk l-SoEs jistennew il-kopertura tad-dejn li ġejja f'każ li l-bejgħ jirnexxi: EUR 2,5 miljun għal Salrom, EUR 8,9 miljun għal CET Govora SA, EUR 0,9 miljun għall-Amministrazzjoni Nazzjonali tal-Ilma, u EUR 32 miljun għal Electrica (ara t-Tabelli 4 u 5).

(86) Fid-deċiżjoni tal-ftuħ, il-Kummissjoni kienet tal-fehma preliminari li l-miżuri deskritti hawn fuq kienu jinvolvu riżorsi tal-Istat u kienu imputabbli lill-Istat. Barra minn hekk, fid-dawl tal-improbabbiltà li kwalunkwe operatur privat razzjonali kien jipprovdi lil Oltchim b'dawn il-miżuri, il-Kummissjoni kienet tal-fehma preliminari wkoll li l-miżuri pprovdew lil Oltchim b'vantaġġ mhux xieraq; tali vantaġġ ikun selettiv, peress li Oltchim kienet l-uniku benefiċjarju.

(87) Il-Kummissjoni nnotat ukoll li l-miżuri probabbilment kienu se jaffettwaw il-kummerċ bejn l-Istati Membri minħabba li Oltchim kienet f'kompetizzjoni ma' produtturi kimiċi oħra minn Stati Membri oħra kif ukoll mill-bqija tad-dinja. Il-miżuri ppermettew lil Oltchim tkompli topera b'tali mod li ma kellhiex taffaċċja, bħal kompetituri oħrajn, il-konsegwenzi li normalment isegwu mir-riżultati finanzjarji ħżiena tagħha.

(88) Il-Kummissjoni esprimiet ukoll dubji dwar il-kompatibbiltà tal-miżuri, b'mod partikolari peress li l-awtoritajiet Rumeni ma pprovdew ebda raġuni possibbli għall-kompatibbiltà. Il-fehma preliminari tal-Kummissjoni kienet li Oltchim setgħet titqies bħala ditta f'diffikultà skont it-tifsira tal-Linji Gwida tal-2014 dwar l-għajnuna mill-Istat għas-salvataġġ u għar-ristrutturar ta' impriżi mhux finanzjarji f'diffikultà (“Linji Gwida tal-2014 dwar l-R&R”) (48), b'mod partikolari fid-dawl tal-proċedimenti ta' insolvenza mnedija fit-30 ta' Jannar 2013. Madankollu, il-kriterji għal għajnuna ta' salvataġġ jew ta' ristrutturar kompatibbli stabbiliti fil-Linji Gwida dwar l-R&R dehru li ma ġewx irrispettati mill-miżuri. B'mod partikolari, fin-nuqqas ta' pjan ta' ristrutturar notifikat (l-awtoritajiet Rumeni ma ddikjarawx l-eliġibbiltà tal-miżuri bħala għajnuna għar-ristrutturar), il-Kummissjoni ma setgħetx tevalwa l-komponenti tal-Pjan ta' Riorganizzazzjoni, inklużi l-miżuri ta' investiment u ta' modernizzazzjoni, u lanqas ma setgħet tevalwa jekk il-miżuri jirrestawrawx il-vijabbiltà fit-tul u jinżammux għal minimu, b'tali mod li jkunu evitati distorsjonijiet żejda tal-kompetizzjoni.

(89) Abbażi ta' dak li ntqal hawn fuq, il-fehma preliminari tal-Kummissjoni kienet li l-miżuri dehru li jikkostitwixxu għajnuna mill-Istat skont it-tifsira tal-Artikolu 107(1) TFUE. Barra minn hekk, minħabba li l-miżuri kienu ngħataw bi ksur tal-obbligi ta' notifika u ta' sospensjoni stabbiliti fl-Artikolu 108(3) TFUE, il-Kummissjoni nnotat li huma kienu jidhru li jikkostitwixxu għajnuna illegali mill-Istat. Fin-nuqqas ta' notifika tal-pjan ta' ristrutturar lill-Kummissjoni, tali miżuri ma setgħux jiġu ddikjarati kompatibbli mas-suq intern.

4. IL-KUMMENTI DWAR ID-DEĊIŻJONI TAL-FTUĦ

4.1. Il-preżentazzjonijiet tar-Rumanija

(90) Fil-kummenti tagħha dwar id-deċiżjoni tal-ftuħ tal-Kummissjoni, ir-Rumanija tgħid numru ta' osservazzjonijiet relatati mat-tliet Miżuri deskritti hawn fuq.

4.1.1. Il-kummenti tar-Rumanija rigward il-Miżura 1

(91) Ir-Rumanija tiddikjara li fil-perjodu Settembru 2012 – Jannar 2013, AAAS ġabet ruħha bħal kreditur privat u n-nuqqas ta' infurzar minn AAAS tal-pretensjonijiet kien ġustifikat għalkollox f'dan il-perjodu qasir ta' 5 xhur kemm minħabba limitazzjonijiet legali kif ukoll de facto:

(92) Il-limitazzjonijiet legali huma relatati mal-effetti tal-hekk imsejħa proċedura ta' amministrazzjoni speċjali (Artikolu 16 paragrafu 5(c) tal-liġi tar-Rumanija Nru 137/2002) li skont din il-kredituri tat-taxxa u tal-kontribuzzjonijiet ma jistgħux jeżegwixxi d-djun tagħhom sakemm il-kumpanija tkun imħejjija għall-privatizzazzjoni. Dan allegatament ipprevjena lil AAAS milli titlob l-eżekuzzjoni immedjata tad-dejn tagħha fil-kuntest tal-proċess ta' privatizzazzjoni miżmuma fis-seħħ mill-Ministeru tal-Ekonomija, tal-Kummerċ u tal-Ambjent Kummerċjali, anki wara li l-privatizzazzjoni falliet f'Settembru 2012. Ir-Rumanija targumenta wkoll li n-nuqqas ta' assi li jistgħu jinbiegħu u li ma ntużawx bħala kollateral għall-kredituri garantiti de facto llimita l-ħila ta' AAAS li tinfurza l-pretensjonijiet tagħha u jkun jispjega wkoll għaliex il-kredituri privati lanqas ma eżegwixxew it-talbiet tagħhom. F'dak ir-rigward, ir-Rumanija tressaq l-eżempju tal-bank privat Banca Comercială Română li ma attivatx il-proċess ta' eżekuzzjoni furzata u saħansitra tat finanzjament addizzjonali li b'kollox ammonta għal madwar EUR 1 miljun favur ir-rikummissjonar tat-taqsima tal-poljoli-polieter u ta' studju ta' konsulenza dwar l-opportunità ta' bidu mill-ġdid tal-attivitajiet ta' Oltchim.

(93) Barra minn hekk, ir-Rumanija tgħid li n-nuqqas minn AAAS li titlob l-eżekuzzjoni immedjata tad-dejn tagħha kien motivat ukoll mill-ftuħ ta' proċess ta' notifika minn qabel lill-Kummissjoni Ewropea mir-Rumanija b'rabta ma' għajnuna għas-salvataġġ (għajnuna li mbagħad irriżulta li ma kinitx kompatibbli mal-“prinċipju ta' darba tal-aħħar” tal-Linji Gwida tal-2014 dwar l-R&R).

(94) Ir-Rumanija tinnota li, fuq il-bażi tal-istudju ta' Raiffeisen, minkejja t-tnaqqis li kellu jsir b'rabta mal-obbligazzjonijiet ambjentali, AAAS kienet tirkupra 10 % minflok 12 % tad-dejn tagħha fix-xenarju ta' likwidazzjoni għaliex il-pretensjoni ta' AAAS għal Oltchim kienet kważi 1,2 darbiet ogħla dik ikkunsidrata minn Raiffeisen fl-2011 meta din kellha tqabbel il-valuri tas-suq u tal-likwidazzjoni ta' Oltchim. Fil-preżentazzjoni tagħha ta' Mejju 2018, ir-Rumanija tmur saħansitra oltre, billi tiddikjara li f'każ ta' falliment, l-obbligazzjonijiet ambjentali li kellhom jitħallsu bi prijorità fil-każ ta' Oltchim kienu jaqbżu r-rikavati totali mistennija minn bejgħ furzat li jikkorrispondi għal xenarju ta' likwidazzjoni, u tikkonkludi li l-grad ta' rkupru tad-dejn ta' AAAS kien ikun żero.

(95) Ir-Rumanija tgħid li AAAS ikkonċentrat fuq il-kisba ta' informazzjoni dettaljata dwar is-sitwazzjoni ta' Oltchim dak iż-żmien biex tkun tista' tieħu deċiżjoni dokumentata sew u li l-ftit xhur bejn il-falliment tal-privatizzazzjoni u d-dħul fl-insolvenza kienu aċċettabbli bħala perjodu ta' riflessjoni.

(96) Finalment, ir-Rumanija tinnota li AAAS kienet qed titlob l-imgħax mingħand Oltchim fil-livell tas-suq sakemm jitlestew il-proċedimenti ta' insolvenza. Skont ir-Rumanija, din hi prova li l-eżekuzzjoni mhux immedjata tal-pretensjonijiet tagħha ma tikkostitwixxix għajnuna mill-Istat, li r-Rumanija tiddikjara li hi allinjata mal-approċċ segwit fid-deċiżjoni tal-2012 tal-Kummissjoni fil-paragrafi 98 u dawk sussegwenti. Ir-Rumanija tgħid ukoll li l-uniku dejn akkumulat ulterjuri jirriżulta mill-imgħax fuq dejn diġà eżistenti, li hu ta' importanza minuri f'każ li l-irkupru tad-dejn ewlieni jkun totalment mhux realistiku qabel kollox.

4.1.2. Il-kummenti tar-Rumanija rigward il-Miżura 2

(97) Fil-fehma tar-Rumanija, meta ddeċidew li jkomplu l-provvisti u jimmodifikaw b'mod favorevoli l-kundizzjonijiet tan-negozjar, CET Govora u Salrom “ġabu ruħhom bħala kredituri privati dment li dawn kienu jiggarantixxu d-dejn maħluq ġdid” u għaliex id-deċiżjonijiet tagħhom li jfornu l-materja prima meħtieġa għall-bidu mill-ġdid tal-attività ta' Oltchim kienu simili għal dawk meħuda minn ċerti kumpaniji bi sjieda privata. Din id-deċiżjoni allegatament issegwi mill-probabbiltà li jiġi rkuprat ammont akbar tad-dejn f'każ li l-attività terġa' tinbeda. Barra minn hekk, ir-Rumanija tiddikjara li, minħabba l-interdipendenza teknoloġika tagħhom rigward il-provvista ta' ilma industrijali u, rispettivament, demineralizzat lil Oltchim, Salrom (għad li b'mod anqas evidenti) u CET Govora aġixxew bħala fornituri essenzjali razzjonali. Peress li Oltchim kienet tammonta għal 14 % mill-fatturat ta' Salrom fl-2015 u għal 39 % fid-dħul ta' CET Govora, ma kien hemm ebda soluzzjoni prattika biex ix-xirjiet ta' Oltchim ta' fwar industrijali ma' CET Govora.

(98) Rigward Salrom, ir-Rumanija tiddikjara wkoll li hi rċiviet ħlasijiet totali ta' aktar minn RON 33 miljun wara li Oltchim saret insolventi, filwaqt li rabtet kwalunkwe provvista ulterjuri lil Oltchim wara d-dħul f'solvenza minn Oltchim ma' ħlasijiet bil-quddiem, kundizzjoni li ġiet maqbula u rrispettat minn Oltchim wara n-negozjati.

(99) Rigward il-provvista minn CET Govora, ir-Rumanija tiddikjara li l-prezz tal-bejgħ tal-elettriku u tal-fwar mitlub mingħand Oltchim hu konformi mas-suq u tħallas bis-sħiħ mill-1 ta' Frar 2013 sal-31 ta' Marzu 2016 (RON 476 miljun).

4.1.3. Il-kummenti tar-Rumanija rigward il-Miżura 3

(100) Ir-Rumanija tiddikjara li l-vot pożittiv ta' AAAS u tal-SoEs ikkonforma mal-Prinċipju ta' Kreditur f'Ekonomija tas-Suq (MECP) kif miġbur fil-qosor hawn taħt.

(101) L-ewwel nett, ir-Rumanija ssostni li l-valur tax-xenarju ta' falliment ta' Oltchim hu negattiv. Biex issostni l-fehma tagħha, ir-Rumanija tikkwota l-valuri pprovduti fir-rapporti ta' evalwazzjoni minn Romcontrol ta' Frar 2009 (EUR -281 miljun) u, rispettivament, Diċembru 2010 (EUR -407 miljun). Barra minn hekk, tikkwota l-istima ta' Winterhill tal-irkupru fix-xenarju ta' likwidazzjoni li tammonta għal madwar EUR 108 miljun għal assi garantiti u għal EUR 32 miljun għall-assi ħielsa minn gravami (minn dawn tal-aħħar, EUR 22.2 miljun kienu jitnaqqsu bħala ħlasijiet għas-sensja għall-ħaddiema mogħtija s-sensja).

(102) B'referenza għall-premessa 120 tad-Deċiżjoni tal-Ftuħ, ir-Rumanija żżid li l-obbligazzjonijiet ambjentali koperti fir-rapport ta' Winterhill huma relatati biss mat-tindif u mat-tħejjija tal-assi għall-bejgħ u ma jinkludux l-għeluq tar-repożitorju tal-iskart mhux perikoluż u l-miżbla tal-iskart perikoluż kif ukoll id-dekummissjonar u d-demolizzjoni tat-tagħmir u tal-bini, u r-restawr tal-art u tal-ambjent għall-istat inizjali. L-obbligazzjonijiet ambjentali stmati minn Oltchim jammontaw għal madwar EUR 464 miljun u, għalhekk, ikunu jisbqu r-rikavati stmati minn Winterhill għall-kredituri mhux garantiti fil-proċedura ta' likwidazzjoni.

(103) B'hekk, il-probabbiltà li jinkiseb kwalunkwe pagament minn AAAS u mill-SoEs mingħand Oltchim kienet konsiderevolment akbar fil-proċedura ta' riorganizzazzjoni.

(104) It-tieni, ir-Rumanija tgħid li rkupru tad-dejn bit-tnedija, min-naħa ta' AAAS u ta' Electrica, tal-proċedura ta' falliment ta' Oltchim ma kienx possibbli, għaliex ir-rekwiżiti tal-Artikolu 1(2) tal-liġi dwar l-insolvenza f'dan is-sens ma kinux issodisfati.

(105) It-tielet, ir-Rumanija tgħid li għad li l-istudju dwar l-MECP ta' AAAS tħejja qabel ma l-pjan ta' riorganizzazzjoni ġie approvat fil-laqgħa tal-kredituri tad-9 ta' Marzu 2015, l-istudju mwettaq minn AAAS hu adegwat u suffiċjenti biex id-deċiżjoni ta' AAAS ta' approvazzjoni tal-pjan ta' riorganizzazzjoni titqies bħala simili għal dik ta' kreditur privat. Iċ-ċaħda tal-pjan kien iwassal għall-falliment, li kien jimplika ebda rkupru ta' djun, fid-dawl tas-sehem baxx ta' dejn ta' AAAS li kien garantit u l-valur għoli tal-obbligazzjonijiet ambjentali fil-każ ta' xogħlijiet ekoloġiċi fuq l-art għall-ekoloġizzazzjoni tal-art. B'hekk, l-istudju mwettaq minn AAAS f'dan ir-rigward wera li AAAS kienet tirkupra aktar fil-każ tal-approvazzjoni tal-pjan ta' riorganizzazzjoni milli fil-likwidazzjoni ta' Oltchim meta l-obbligazzjonijiet ambjentali japplikaw bi prijorità fuq il-bażi tal-Ordinanza Nru 195/2005.

(106) Ir-Rumanija tqis li l-irkupru ta' 20 % tad-dejn ta' AAAS wara l-implimentazzjoni tal-pjan ta' riorganizzazzjoni kien stima kredibbli fiż-żmien tal-votazzjoni.

(107) Ir-raba', ir-Rumanija enfasizzat li t-talba għaċ-ċaħda tal-pjan ta' riorganizzazzjoni mit-tliet kredituri ġiet rifjutata mill-qorti nazzjonali permezz tad-Deċiżjoni Nru 892 tat-22 ta' April 2015. Din is-sentenza kkonfermat li l-pjan ta' riorganizzazzjoni kien iservi l-interess tal-kreditur aħjar mix-xenarju ta' falliment, b'mod partikolari fuq il-bażi tal-istima ta' ammont ta' obbligazzjonijiet ambjentali superjuri ta' EUR 464 miljun, li jisbqu b'mod sinifikanti l-istima ta' Winterhill ta' rkupru fix-xenarju ta' likwidazzjoni ta' madwar EUR 108 miljun għal assi garantiti u EUR 32 miljun għall-assi ħielsa minn gravami.

(108) Ir-Rumanija tgħid li t-taxxa u l-kredituri mhux garantiti u l-intrapriżi l-oħra tal-Istat bħal AAAS u Electrica aġixxew bħala operaturi tas-suq meta għażlu l-pjan ta' riorganizzazzjoni minflok il-likwidazzjoni ta' Oltchim: dawn aġixxew bħall-kumpaniji privati, bħal Erste Group Bank AG u Bulrom Gas Impex SRL, li kellhom kemm dejn garantit kif ukoll mhux garantit, u li wkoll kienu approvaw il-pjan. Ir-Rumanija tgħid wkoll li qabel ma nbdew il-proċedimenti ta' insolvenza, Salrom daħħlet il-kundizzjoni li tiġi stabbilita garanzija fuq il-proprjetà immobiljari biex issir kreditur garantit.

(109) Il-ħames, fil-preżentazzjoni tagħha, ir-Rumanija indikat li Electrica ħadet kull azzjoni permessa mil-liġi biex tirkupra d-dejn tagħha fil-proċedimenti ta' insolvenza, b'tali mod li tevita dipendenza fuq pjan ta' riorganizzazzjoni. Madankollu, dawn l-azzjonijiet ġew miċħuda mill-qrati Rumeni. Għaldaqstant, il-vot għall-Pjan kien l-aħħar għażla li fadal, u dan juri li Electrica aġixxiet bħal MEO. Il-vot affermattiv espress dwar il-pjan ta' riorganizzazzjoni kien l-unika għażla għall-irkupru tad-djun disponibbli għall-kredituri għal Electrica li kienet reġistrata kemm bħala kreditur garantit kif ukoll mhux garantit.

(110) Ir-Rumanija tiddikjara li operatur/kreditur f'ekonomija tas-suq kien jirrikorri għall-pjan ta' riorganizzazzjoni peress li dan hu l-modalità li, normalment, toffri l-ogħla possibbiltajiet ta' rkupru tad-djun fl-insolvenzi Rumeni u f'dawk magħrufa minn Electrica. Ir-Rumanija tisħaq li r-riċeventi uffiċjali inkarigati mit-tfassil tal-pjan għandhom obbligu legali li jimmassimizzaw l-assi tad-debitur u jistgħu jinżammu personalment responsabbli f'każ li ma jiksbux l-aqwa riżultat għall-kredituri.

(111) Ir-Rumanija spjegat ukoll li r-rapport korroborat mal-Pjan kien jindika b'mod plawżibbli li l-unika possibbiltà potenzjali għal Electrica biex tirkupra parti mid-dejn dovut lilha kienet permezz tar-riorganizzazzjoni. Fil-fehma tar-Rumanija, mhuwiex raġonevoli li jiġi ddikjarat li Electrica missha ġarrbet l-ispejjeż għoljin ta' studju separat biex tikkonferma l-aspetti ddikjarati minn professjonisti magħrufa sew, ikkonfermati mill-qrati nazzjonali u indikati mill-esperjenza ekonomika: il-kostijiet relatati mal-issodisfar tal-obbligazzjonijiet ambjentali ta' Oltchim fil-proċedimenti ta' falliment kienu jagħmluha anqas probabbli, jekk mhux saħansitra impossibbli, li Electrica tirkupra kwalunkwe ammont tal-pretensjonijiet tagħha kontra Oltchim.

(112) Bħala paragun, l-irkupru potenzjali ta' RON 160 miljun għal Electrica offrut mill-Pjan ta' riorganizzazzjoni, anki jekk hu assoċjat ma' perjodu ta' żmien itwal u ma' ċerti riskji, ċertament kien is-soluzzjoni preferibbli, kif muri wkoll mill-azzjonijiet ta' kredituri privati oħra, bħal Erste Group Bank AG.

(113) Ir-Rumanija tiddikjara li l-vot ta' Salrom u ta' CET Govora kontra l-pjan ta' riorganizzazzjoni kien iwassal għan-nuqqas ta' rkupru min-naħa tagħhom tas-sehem mhux garantit tagħhom tad-dejn; b'hekk, l-aħjar għażla għalihom kienet li japprovaw il-pjan ta' ristrutturar li fih il-kredituri garantiti jaċċettaw tħassir tad-djun bi skambju ma' rkupru parzjali għad-djun mhux garantiti tagħhom.

4.2. Il-kummenti minn partijiet terzi interessati

(114) Erba' partijiet interessati kkummentaw dwar id-deċiżjoni tal-ftuħ – PCC (azzjonist ta' minoranza f'Oltchim), Electrica, il-konsorzju ta' amministraturi ġudizzjarji Rominsolv u BDO (inkarigati mill-amministrazzjoni ġudizzjarja ta' Oltchim) u parti interessata oħra li xtaqet tibqa' anonima.

4.2.1. Rominsolv u BDO (“R/BDO”, ir-riċeventi uffiċjali ta' Oltchim fil-proċedimenti ta' insolvenza)

(115) Rominsolv u BDO huma r-riċeventi uffiċjali ta' Oltchim li abbozzaw il-Pjan ta' Riorganizzazzjoni, li aktar tard ġie approvat mill-kredituri ta' Oltchim. Dawn jissottomettu numru ta' argumenti favur il-pjan ta' riorganizzazzjoni.

(116) Rigward il-Miżura 1, R/BDO jiddikjaraw li: — Il-Kummissjoni kienet żbaljata meta bbażat fuq il-valur tal-likwidazzjoni mir-rapport ta' Raiffeisen, peress li dan ir-Rapport jibbaża fuq l-ipoteżi ta' negozju avvjat u ma jqisx l-obbligi ambjentali assoċjati max-xenarju ta' likwidazzjoni. Għaldaqstant, il-valutazzjoni tal-Kummissjoni li fl-2012 AAAS kienet tirkupra 12 % mid-dejn tagħha permezz tal-likwidazzjoni ta' Oltchim hi żbaljata. — Mezzi oħra biex jiġu rkuprati d-djun (jiġifieri permezz ta' proċeduri ta' infurzar) ma kinux possibbli għal AAAS, peress li AAAS ma kellhiex titolu eżekuttiv u ma setgħetx tikseb wieħed f'perjodu ta' żmien tant qasir (Settembru 2012-Jannar 2013). — Barra minn hekk, f'Settembru 2012, il-patrimonju ta' Oltchim ma baqax jinkludi assi li setgħu jiġu mirhuna bi skambju mal-valur tad-dejn. — Finalment, R/BDO jsemmu numru ta' partijiet privati (49) li, f'dak il-perjodu, minkejja pożizzjoni finanzjarja ta' Oltchim li kienet qed tiddeterjora, komplew jikkooperaw u taw sostenn lil Oltchim. Tnejn biss (50), minn total ta' 205 partijiet reġistrati fil-lista ta' kredituri ta' Oltchim nedew miżuri ta' infurzar kontra d-debitur.

(117) Rigward il-Miżura 2, R/BDO jiddikjaraw li: — Il-livell ta' involviment ta' CET Govora fit-tkomplija tan-negozju ta' Oltchim kien relattivament limitat, bid-dejn dovut għall-provvista tal-elettriku u tal-fwar li laħaq l-ammont ta' madwar RON 25 miljun (meta mqabbel mad-dejn totali ta' RON 84,2 miljun fil-31 ta' Awwissu 2012). Barra minn hekk, CET Govora kkalkolat il-penali tad-dewmien skont il-ftehimiet ma' Oltchim li rriżultaw mid-djun tal-passat, li m'għandhomx jiġu kkunsidrati bħala parti minn sostenn għat-tkomplija tal-produzzjoni. — Il-livell ta' involviment ta' Salrom fit-tkomplija tan-negozju ta' Oltchim kien relattivament limitat ukoll, bid-dejn dovut għall-fatturi tal-konsenja tal-prodott ta' RON 1,8 miljun biss. Il-bqija tat-RON 13,2 miljun tirrappreżenta l-penali tad-dewmien ikkalkolati skont il-ftehimiet ma' Oltchim li rriżultaw mid-dejn tal-passat, li m'għandhomx jiġu kkunsidrati bħala parti minn sostenn għat-tkomplija tal-produzzjoni.

(118) Finalment, BDO tiddikjara li l-Kummissjoni injorat l-importanza tal-interdipendenza teknoloġija ta' 4 atturi kbar (Oltchim, CET Govora, Uzinele Sodice Govora u Salrom), li l-attivitajiet tagħhom huma teknoloġikament dipendenti, peress li kull wieħed minnhom hu fornitur u klijent tal-utilitajiet tal-ieħor, fl-istess ħin.

(119) Rigward il-Miżura 3, R/BDO jiddikjaraw li: — Il-Kummissjoni ma ssodisfatx l-istandard meħtieġ ta' prova għall-wiri tal-imputabbiltà għall-Istat tad-deċiżjonijiet ta' numru ta' SoEs (jiġifieri CET Govora, l-Ilmijiet Rumeni, Salrom, Electrica) u ta' AAAS li jivvotaw favur il-Pjan ta' Riorganizzazzjoni. — Ir-riċeventi uffiċjali li ħejjew il-Pjan ta' Riorganizzazzjoni huma marbuta bil-prinċipji ta' indipendenza, bl-għan li jiżguraw proċedura effiċjenti, it-trattament indaqs tal-kredituri, grad għoli ta' trasparenza u l-massimizzazzjoni tal-grad tal-pretensjonijiet ta' rkupru. Il-Pjan imħejji minnhom kien jissodisfa l-istandards kollha previsti fil-liġi Rumena u ġie approvat mill-imħallef. Għaldaqstant, mhuwiex raġonevoli li jkun mistenni li l-kredituri kollha jinvestu b'mod separat il-ħin u r-riżorsi tagħhom biex iħejju valutazzjonijiet separati għall-irkupru tal-pretensjonijiet tagħhom hekk kif donnha qed timplika l-Kummissjoni. — Il-Kummissjoni kienet żbaljata meta assumiet li, fl-istimi tiegħu tal-LV ta' Oltchim, ir-Rapport ta' Winterhill qies l-obbligazzjonijiet ambjentali kollha ta' Oltchim. Ir-Rapport qies biss il-kostijiet normali taż-żarmar tat-tagħmir, iżda mhux il-kostijiet li jirriżultaw mill-obbligazzjonijiet ambjentali. Għaldaqstant, il-Pjan ta' Riorganizzazzjoni kien korrett meta assuma li, f'każ ta' falliment (likwidazzjoni), il-valur tal-pretensjonijiet rekuperabbli kien żero għall-kredituri kollha. — Finalment, fuq il-bażi tan-numru ta' indikaturi ekonomiċi li juru s-sitwazzjoni ekonomika li kienet qed titjieb ta' Oltchim fil-proċedimenti ta' insolvenza, ma kienx irraġonevoli li wieħed jemmen li Oltchim SPV setgħet tinbiegħ b'suċċess fis-suq għall-prezz stmat ta' EUR 306 miljun. — Finalment, R/BDO jissottomettu li l-ammont ta' EUR 306 miljun ikkalkolat minn Winterhill fl-2013 hu żbaljat iżda kien ġie rettifikat fir-rapport ippreżentat mal-kredituri fid-dawl tal-laqgħa tagħhom fl-4 ta' Diċembru 2014 li wera prezz tal-bejgħ mistenni ta' EUR 295 miljun.

4.2.2. Electrica

(120) Electrica tiddikjara n-nuqqas ta' imputabbiltà tad-deċiżjoni tagħha lill-Istat meta vvotat favur il-pjan. Hi tgħid li d-deċiżjoni li tivvota għall-Pjan ġiet delegata mil-Laqgħa tal-Azzjonisti lill-Maniġer Ġenerali ta' Electrica SA li kien l-unika persuna responsabbli għall-vot pożittiv għall-Pjan. Għaldaqstant, skont Electrica, il-Miżura 3 ma tistax tkun imputabbli lill-Istat.

(121) Barra minn hekk, Electrica tiddikjara li, anki li kieku d-deċiżjoni setgħet titqies li ġejja minn poteri Statali, kienet deċiżjoni kummerċjali soda konformi mal-MECP. Essenzjalment, Electrica temmen li d-deċiżjoni tagħha li ssostni l-Pjan ma tatx xi vantaġġ lil Oltchim; fl-opinjoni tagħha dan hu kkonfermat minn imġiba simili minn kredituri privati oħra f'sitwazzjoni komparabbli għal dik ta' Electrica li wkoll ivvotaw favur il-Pjan.

(122) Electrica tgħid ukoll li hi ma għamlitx studju ta' kreditur f'ekonomija tas-suq għaliex R/BDO kellhom obbligu legali li jagħtu pariri lill-kredituri dwar kif jimmassimizzaw ir-rikavati tagħhom.

4.2.3. Parti terza interessata [anonima] kunfidenzjali

(123) Il-parti anonima ssostni d-dubji tal-Kummissjoni. Tispjega wkoll l-effetti distorsivi tal-miżuri ta' sostenn, b'mod partikolari fis-suq għall-prodotti tal-klor-alkali (soda kawstika). Il-parti anonima temmen li s-soluzzjoni proposta li tinbiegħ Oltchim ma twassal għal imkien: id-diversi tentattivi li fallew għall-bejgħ ta' Oltchim juru n-nuqqas ta' interess tas-suq f'Oltchim; ir-rapporti finanzjarji kontemporanji ta' Oltchim juru livell ta' profittabilità li hu baxx wisq biex in-negozju jkun sostenibbli fit-tul. F'dan il-kuntest, l-unika soluzzjoni vijabbli għal Oltchim tkun ristrutturar sħiħ tan-negozju fil-forma ta' għeluq tal-impjanti, ta' tnaqqis tal-kapaċità u possibilment ta' ħruġ mis-suq.

(124) Il-parti anonima tindika wkoll li parti sinifikanti mill-profitti li għamlet Oltchim fl-2015 u dawk antiċipati għall-2016 kienu ġġenerati permezz tal-bejgħ tas-soda kawstika li l-prezz tal-bejgħ tagħha hu ċikliku u fl-2015 laħaq il-livelli tal-“quċċata taċ-ċikli”. Barra minn hekk, ir-rati operazzjonali ta' Oltchim huma eċċezzjonalment baxxi (użu ġenerali tal-kapaċità ta' 30 % imqabbel ma' livelli medji ta' 80 % fl-industrija tal-klor-alkali fl-UE hu baxx ħafna). Għaldaqstant, kwalunkwe xerrej potenzjali jkollu bżonn jagħmel investimenti ulterjuri sinifikanti ħafna, li jidħol f'kunflitt mal-EBITDA baxx ta' Oltchim.

4.2.4. PCC

4.2.4.1. Il-kummenti ta' PCC rigward il-Miżura 1

(125) Skont PCC, li kieku AAAS aġixxiet bħala kreditur privat, hu kien ikun favur l-eżekuzzjoni tat-talba tagħha għal Oltchim wara li falla l-proċess ta' privatizzazzjoni f'Settembru 2012: dan kien iwassal biex AAAS tirkupra 12 % tal-pretensjoni tagħha minflok ma tagħżel li tistenna rkupru inċert matul il-proċedura sħiħa ta' riorganizzazzjoni.

(126) PCC jiddikjara li wara li l-privatizzazzjoni falliet f'Settembru 2012, kien saħansitra aktar ċar li ma hemm ebda interess tas-suq fix-xiri ta' Oltchim. L-istennija ta' ftit snin oħra għat-tiswir ta' xi pjan ta' ristrutturar u mbagħad ftit snin oħra għall-implimentazzjoni jixħtu f'riskju kbir il-valur tas-suq tal-assi ta'Oltchim. Maż-żmien, l-assi ta' Oltchim kienu qed isiru dejjem aktar skaduti u inutli.

(127) PCC jissottometti li AAAS missha użat il-leġiżlazzjoni Rumena speċifika dwar l-irkupru tad-djun pubbliċi dovuti għall-Ministeru tal-Finanzi li jirriżultaw mill-garanziji statali (Ordinanza 29/2002) li tipprovdi li l-ftehimiet ta' rkupru li jittrasferixxu l-garanziji tal-gvern mill-Ministeru tal-Finanzi għal AAAS huma rikonoxxuti permezz tal-liġi bħala titoli eżekuttivi. Għaldaqstant, fil-fehma ta' PCC, kwalunkwe eżekuzzjoni ta' dawk it-titoli eżekuttivi setgħet titwettaq minn AAAS mingħajr ebda formalità addizzjonali. AAAS kellha għad-dispożizzjoni tagħha diversi metodi ta' infurzar għal dawk ir-riċevibbli kif previst mill-Ordinanza ta' Emerġenza tal-Gvern Nru 51/1998 dwar ir-realizzazzjoni tal-assi Statali.

(128) Barra minn hekk, AAAS fil-kredituri Statali garantiti ma deherx li kellha bżonn it-tneħħija tas-sospensjoni tad-drittijiet ta' eżekuzzjoni tagħha fil-proċedura ta' insolvenza, għall-kuntrarju ta' tentattiv fallut minn Electrica biex tagħmel hekk. B'hekk, AAAS ma użatx l-istrumenti legali kollha għad-dispożizzjoni tagħha biex tindirizza n-nuqqas ta' ħlas mill-impriża.

4.2.4.2. Il-kummenti ta' PCC rigward il-Miżura 2

(129) PCC iqis li CET Govora u Salrom ma aġixxewx bħala operaturi f'ekonomija tas-suq fit-tkomplija tal-provvisti lil Oltchim minkejja n-nuqqas ta' ħlas tad-djun pendenti u li d-deċiżjonijiet tagħhom kienu imputabbli lill-Istat.

(130) Għall-kuntrarju ta' Electrica u ta' Electrica Furnizare, CET Govora tassew kienet iddeċidiet li tkompli bil-provvista tal-fwar elettriku u industrijali lil Oltchim, għad li Oltchim ma kinitx ħallset id-dejn tagħha li kellha magħha u kontra l-oppożizzjoni tal-banek tagħha stess; deċiżjoni bħal din wasslet għall-insolvenza proprja ta' CET Govora fis-6 ta' Mejju 2016: PCC jindika li skont l-amministratur ġudizzjarju ta' CET Govora, CET Govora kienet qed tissussidja lil Oltchim.

(131) PCC jargumenta li d-deċiżjoni ta' CET Govora li terġa' tibda l-provvista tagħha lil Oltchim wara l-falliment tal-privatizzazzjoni f'Settembru 2012 hi imputabbli lill-Istat. Fil-fehma ta' PCC, id-deċiżjoni ta' CET Govora li tkompli l-provvista lil Oltchim seħħet wara d-deċiżjonijiet relatati ta' sidha - il-Kunsill tal-Kontea ta' Vâlcea, filwaqt li n-nuqqas ta' ħila ta' Oltchim li tagħmel ħlasijiet kien magħruf sew. PCC jikkwota wkoll lit-trustee ta' CET Govora li sostna li “d-deċiżjoni li titwassal enerġija elettrika lil Oltchim ma kellha ebda motivazzjoni ekonomika valida u kienet politikament motivata u hi eżempju tajjeb ħafna ta' interferenza politika fil-ġestjoni tad-debitur […]”

(132) Filwaqt li hu rikonoxxut li Oltchim kienet klijent importanti għal Salrom, PCC jargumenta li operatur f'ekonomija tas-suq ma kienx ikompli bil-provvisti lil Oltchim fid-dawl tas-sitwazzjoni finanzjarja ta' Oltchim; il-likwidazzjoni potenzjali ta' Oltchim kienet tħalli impatt fuq fergħa waħda biss ta' Salrom b'60 post tax-xogħol biss li kienu jkunu affettwati. Għaldaqstant, kwalunkwe kreditur privat f'sitwazzjoni simili bħal Salrom ma kienx jaċċetta l-akkumulazzjoni tad-djun, iżda minflok kien jaċċetta t-tnaqqis fil-fatturat tiegħu biex iżomm il-kumpanija fuq saqajha.

(133) PCC jargumenta li d-deċiżjoni ta' Salrom li terġa' tibda l-provvista tagħha lil Oltchim wara l-falliment tal-privatizzazzjoni f'Settembru 2012 hi imputabbli lill-Istat li jikkontrolla Salrom; il-bord tad-diretturi ta' Salrom jiġi nominat mil-laqgħa ġenerali tal-azzjonisti f'kuntest fejn l-Istat Rumen hu d-detentur ta' maġġoranza (51 %) tal-ishma ta' Salrom u jinnomina r-rappreżentanti tal-Istat fil-bord tad-diretturi.

4.2.4.3. Il-kummenti ta' PCC rigward il-Miżura 3

(134) PCC jargumenta li, billi aċċettaw it-tħassir tad-dejn minflok ma eżegwixxew il-pretensjonijiet tagħhom, AAAS, CET Govora u Electrica ma ġabux ruħhom bħala kredituri f'ekonomija tas-suq.

(135) PCC jiddikjara li l-Pjan ta' Riorganizzazzjoni approvat mill-kredituri hu nieqes mill-elementi ta' ristrutturar veru (51) u bażikament hu limitat għal ristrutturar tad-dejn u għal likwidazzjoni biss. PCC jiddikjara li pjan ta' riorganizzazzjoni mħejji mill-azzjonisti jista' jkun għażla aħjar iżda ma ġiex implimentat minkejja l-proposti tiegħu, peress li ma kienx approvat mill-awtoritajiet Rumeni.

(136) Mingħajr miżuri ta' ristrutturar fit-tul tan-negozju prinċipali ta' Oltchim, ma hemm ebda possibbiltà li Oltchim tibqa' vijabbli u profittabbli.

Il-valur tas-suq

(137) Minn naħa, PCC jenfasizza li l-valur tas-suq stabbilit fl-2013 minn Winterhill Romania kien inċert ħafna u li operatur attent f'ekonomija tas-suq ma kienx iqisu korrett meta jiddetermina l-pożizzjoni tiegħu fil-Pjan ta' Riorganizzazzjoni sentejn wara f'April 2015.

(138) Diversi tentattivi falluti passati għall-privatizzazzjoni ta' Oltchim fl-2001, fl-2003, fl-2006, fl-2007, fl-2008 u fl-2012 kienu indikazzjonijiet ċari, skont PCC, li ebda investitur ma jkun interessat jixtri l-ishma fil-privatizzazzjoni bil-ħolqien ta' SPV propost mill-amministraturi ġudizzjarji. PCC iżid li l-prezz stabbilit għall-privatizzazzjoni mhuwiex sostanzjat u ma jistax jitqies bħala bażi affidabbli għall-approvazzjoni tal-pjan. Fil-fehma ta' PCC, il-pjan hu biss mod kif jinżamm negozju mhux profittabbli ħaj u kif jiġi pospost falliment effettiv ta' Oltchim.

(139) PCC jargumenta li hu ferm probabbli li l-prezz għal Oltchim kien jonqos bejn l-2013 u l-2015 peress li jkun impossibbli li jerġgħu jibdew jintużaw faċilitajiet li ma jkunux tħaddmu għal sentejn sħaħ. B'hekk, l-uniku valur tas-sit ta' Bradu jista' jkun l-art tiegħu, apparti l-obbligazzjonijiet ambjentali marbuta.

(140) Fis-sostenn tiegħu, PCC jikkwota l-prezz offrut fil-proċess ta' privatizzazzjoni li ma rnexxiex fl-2012 minn individwu (is-Sur Diaconescu) ta' bejn wieħed u ieħor EUR 45 miljun, jiġifieri sitt darbiet anqas mill-prezz stmat għal Oltchim minn Winterhill. B'mod simili, rappreżentant ta' Chimcomplex li ppreżenta offerta fl-2016 għax-xiri tal-assi funzjonali ta' Oltchim - saħaq fl-2016 li l-valur ta' Oltchim hu ferm anqas mill-prezz mitlub permezz tal-Pjan ta' Riorganizzazzjoni.

(141) PCC saħaq li d-deċiżjonijiet tal-kredituri pubbliċi seħħew f'kuntest li fih Oltchim baqgħet mhux profittabbli fin-nuqqas ta' pjan ta' ristrutturar reali; barra minn hekk, il-profitti reġistrati minn Oltchim kienu ġġenerati b'mod artifiċjali mit-tħassir tad-dejn u ma kinux jirrappreżentaw titjib fis-sitwazzjoni finanzjarja ta' Oltchim. Ir-riżultati pożittivi fir-rapporti finanzjarji jkunu sempliċiment riżultat ta' diversi metodi kontabilistiċi. Skont rapport indipendenti kkummissjonat mill-kumpanija […] f'isem PCC, Oltchim kien baqgħet tirreġistra telf kontinwament bejn l-1 ta' Jannar 2013 u t-30 ta' Ġunju 2016 wara li jiġu newtralizzati elementi eċċezzjonali (bħat-tħassir tad-dejn fl-2015) minħabba assi improduttivi bħall-unità petrokimika ta' Bradu, VCM u PVC. Dan ir-rapport jikkonkludi wkoll li l-valur tal-assi mhux kurrenti tanġibbli fil-31 ta' Diċembru 2015 li jirrappreżentaw aktar minn 84 % tal-assi ta' Oltchim għandu jkun ta' bejn EUR 14-il miljun u EUR 128 miljun skont il-bejgħ mistenni ta' Oltchim SPV bejn Diċembru 2013 u Diċembru 2014 kif ukoll fix-xenarju (A jew B) previst fil-Pjan ta' Riorganizzazzjoni mħejji mir-riċeventi mqabbda mill-Qorti (52), li hu ferm anqas mill-valur tal-likwidazzjoni stmat minn Winterhill (EUR 141 miljun).

Il-valur tal-likwidazzjoni

(142) Skont PCC, it-tqabbil tal-valur tas-suq ta' Oltchim stmat bil-valur tal-likwidazzjoni tagħha kien żbaljat għar-raġunijiet li ġejjin.

(143) L-ewwel nett, kienu jeżistu alternattivi oħra, bħall-bejgħ kontinwu ta' Oltchim f'raggruppamenti ta' assi.

(144) It-tieni, l-ammont tal-obbligazzjonijiet ambjentali kkalkolati minn Oltchim (EUR 463,7 miljun) fix-xenarju ta' likwidazzjoni jidher esaġerat biex isostni il-Pjan ta' Riorganizzazzjoni minflok il-likwidazzjoni ta' Oltchim, peress li dan ma jibbażax fuq rapporti esterni u indipendenti. Ma hemm ebda informazzjoni relatata mar-raġuni għaliex l-amministraturi ġudizzjarji ma talbux studju ġdid. Obbligazzjonijiet ambjentali bħal dawn stmati minn Oltchim fix-xenarju ta' likwidazzjoni kienu jittieħdu f'kunsiderazzjoni wkoll mix-xerrej potenzjali ta' Oltchim SPV fl-offerta tiegħu. Finalment, PCC jappoġġa l-fehma tal-Kummissjoni li fix-xenarju ta' likwidazzjoni, parti kbira mill-assi tista' tinxtara minn xerrej li qed iwettaq l-attivitajiet industrijali fis-sit ta' Oltchim, u b'hekk tiġi evitata d-demolizzjoni integrali tas-sit preżunta minn din l-istima. Għall-kuntrarju, PCC jisħaq fuq l-inċertezza marbuta mal-ammont tal-obbligazzjonijiet ambjentali li kien fadal f'Oltchim fil-Pjan ta' Riorganizzazzjoni tal-2015.

It-tqabbil bejn il-valur tas-suq u tal-likwidazzjoni

(145) It-tielet, f'kuntest li fih pretensjonijiet ġodda wara d-dħul fil-proċedura ta' insolvenza minn Oltchim jiksbu status superjuri meta mqabbla mad-dejn preeżistenti, ċerti kredituri seta' kellhom l-interess li jitolbu d-dħul fil-fażi ta' likwidazzjoni ta' Oltchim minflok ma jistennew l-akkumulazzjoni ta' tali dejn ġdid li kienet tnaqqas il-possibbiltajiet ta' rkupru tagħhom. PCC jiddikjara wkoll li d-dejn imġarrab minn Oltchim wara li kienet daħlet fil-proċedura ta' insolvenza seta' ġie sottovalutat. Jekk dan hu minnu, dan għalhekk kien iwassal għal perspettivi mnaqqsa ta' rkupru u, għalhekk, kien iżid it-tħassir tad-dejn għall-kredituri fix-xenarju tal-Pjan ta' Riorganizzazzjoni.

Osservazzjonijiet oħra dwar il-miżura numru 3

(146) Barra minn hekk, PCC jiddikjara li l-kredituri tal-Istat misshom qiesu wkoll id-durata tal-fażi ta' riorganizzazzjoni meta mqabbla mad-durata tal-proċedimenti ta' falliment. It-tħejjija ta' pjan ta' ristrutturar vijabbli u l-implimentazzjoni ta' dan jieħdu ferm aktar mil-likwidazzjoni ta' Oltchim permezz ta' bejgħ immedjat tal-assi.

(147) Barra minn hekk, il-kredituri tal-Istat misshom sfruttaw is-sitwazzjoni tagħhom. — Skont il-liġi Rumena dwar l-insolvenza (Artikolu 94(c)), kreditur wieħed jew aktar li jkollu tal-anqas 20 % mill-pretensjonijiet kollha jista' jipproponi pjan ta' riorganizzazzjoni. Peress li AAAS waħedha kellha 34,7 % mill-pretensjonijiet kollha, din setgħet tipproponi pjan differenti b'eżitu aħjar għal AAAS u għall-kredituri l-oħra tal-Istat. — Filwaqt li kienet tirrappreżenta 91 % mill-kategorija ta' kredituri mhux garantiti skont l-Artikolu 96 tal-liġi dwar l-insolvenza, CET Govora kellha sitwazzjoni privileġġata biex tħalli impatt fuq il-Pjan ta' Riorganizzazzjoni li hi dehret li ma użatx. — Salrom u l-Amministrazzjoni Nazzjonali Rumena tal-Ilma wkoll approvaw il-pjan fiż-żewġ kategoriji ta' dejn li kull waħda minnhom kellha, filwaqt li l-istatus tagħhom seta' jwassalhom biex jinfurzaw il-pretensjonijiet tagħhom bħala kreditur garantit u, rispettivament, kreditur tal-baġit tal-istat.

(148) Finalment, PCC indika li għad li kien hemm xi kredituri privati f'sitwazzjoni simili bħall-Istat li vvotaw favur il-Pjan ta' Riorganizzazzjoni, ikun żbaljat li wieħed jifhem li l-kredituri tal-Istat li jinkludu lil AAAS kienu f'sitwazzjoni simili għal operaturi prudenti fis-suq minħabba l-vot pożittiv ta' wħud mill-kredituri privati għall-Pjan: għall-kuntrarju ta' dawn imsemmija l-aħħar li għandhom kemm dejn garantit kif ukoll mhux garantit, tabilħaqq kważi d-dejn kollu ta' AAAS ma kienx garantit; barra minn hekk, dawk il-kredituri privati kienu jafu li l-Istat Rumen kien se jieħu l-miżuri u l-passi neċessarji kollha biex jiżgura s-sopravivenza ta' Oltchim akkost ta' kollox u, għalhekk, iddeċidew li “jissieħbu” mal-Istat f'dawk l-isforzi.

(149) Hi l-opinjoni ta' PCC li l-Miżura 3 hi imputabbli lill-Istat peress li l-pjan ta' ristrutturar ma setax jiġi approvat mingħajr il-kunsens tal-kredituri tal-Istat li kellhom il-maġġoranza tal-voti (aktar minn 50 %) fil-maġġoranza tal-kategoriji tal-kredituri: tabilħaqq, l-Istat kien jikkontrolla d-deċiżjoni f'kull kategorija tal-kredituri ħlief fil-pretensjonijiet garantiti u fil-kategorija tal-impjegati. Għalhekk, il-kredituri privati li approvaw il-Pjan ta' Riorganizzazzjoni aktar kienu qed jaġixxu bħala segwaċi tad-deċiżjoni tal-Istat milli bħala promoturi ta' Pjan ta' Riorganizzazzjoni bħal dan. PCC jiddikjara wkoll li hu “konxju li hemm kredituri privati li milli jidher adottaw l-istess approċċ bħall-Istat (jiġifieri wkoll ivvotaw favur il-pjan minkejja li milli jidher ma kinux jaqblu miegħu, peress li kellhom tħassir kbir tad-dejn).” Madankollu, PCC hu tal-fehma li “hu l-Istat li ħoloq din il-“prattika tas-suq” u mhux bil-kontra (l-Istat li jsegwi t-tendenza). Dan għaliex hu kien jikkontrolla lil Oltchim qabel l-insolvenza, kien jikkontrolla l-vot dwar il-[P]jan ta' [R]iorganizzazzjoni, u għaliex kien ovvju għall-kredituri l-oħra li l-Istat kien se jieħu l-miżuri kollha biex jiżgura s-sopravivenza ta' Oltchim akkost ta' kollox.”

4.3. Il-kummenti tar-Rumanija dwar l-osservazzjonijiet tal-partijiet terzi (53)

4.3.1. Il-kummenti ulterjuri tar-Rumanija rigward il-Miżura 1

(150) Ir-Rumanija tqis li AAAS aġixxiet bħala kreditur privat “legalment limitat”, billi kkalkolat l-interessi sakemm Oltchim tidħol fil-proċedura ta' insolvenza u tiċħad l-allegazzjoni ta' PCC rigward in-nuqqas ta' azzjoni min-naħa ta' AAAS għall-eżekuzzjoni tal-pretensjonijiet tagħha. Tabilħaqq, ir-Rumanija tinsisti li l-Memorandum ġie propost mill-Ministeri tal-Finanzi Pubbliċi u l-Ekonomija, tal-Kummerċ u tal-Ambjent kif ukoll mill-OPSPI. Rigward il-limitazzjonijiet de facto, ir-Rumanija tispjega li AAAS ma setgħetx taqbad kontijiet tal-bank (jiġifieri tissekwestrahom) peress li dawn tal-aħħar diġà kienu maqbuda minn Electrica fil-passat.

(151) Ir-Rumanija tikkritika il-loġika tal-argument ta' PCC li AAAS missha talbet l-eżekuzzjoni tal-pretensjoni tagħha: f'ċirkustanzi bħal dawn, Oltchim imbagħad kien ikollha tibda proċedura ta' insolvenza. Dik is-sitwazzjoni minnha nfisha kienet tipprekludi lil AAAS minn kwalunkwe rkupru skont proċedura bħal din kif iddikjara PCC.

(152) Ir-Rumanija tikkwalifika l-opinjoni ta' PCC fejn dan iddikjara li AAAS missha ssekwestrat il-beni u l-assi ta' Oltchim bħala irrealistika minħabba li l-kredituri privati ma applikawx dan.

4.3.2. Il-kummenti ulterjuri tar-Rumanija rigward il-Miżura 2

(153) F'dak li għandu x'jaqsam ma' CET Govora u ma' Salrom, ir-Rumanija tiddikjara li wara l-insolvenza, l-obbligazzjonijiet kurrenti kienu qed jitħallsu mingħajr ebda dewmien minn Oltchim.

(154) Fil-fehma tar-Rumanija, il-kumpaniji pubbliċi kienu jaġixxu bħala kumpaniji privati, bħal Bulrom Gas Impex (fornitur lokali ta' Oltchim) u, b'hekk, l-imġiba tagħhom kienet konformi mat-test tal-kreditur privat u tax-xerrej privat.

4.3.3. Il-kummenti ulterjuri tar-Rumanija rigward il-Miżura 3

(155) L-ewwel nett, ir-Rumanija tiddikjara li s-soluzzjoni msemmija minn PCC fil-preżentazzjoni tiegħu li jitfassal pjan ta' riorganizzazzjoni ġestit mill-azzjonisti ma setgħetx tibqa' tiġi applikata skont il-liġi dwar l-insolvenza, wara t-tnedija tal-proċedura ta' riorganizzazzjoni ġudizzjarja; skont ir-Rumanija, il-proċess ta' riorganizzazzjoni propost minn PCC kien jiffavorixxi lill-azzjonisti għad-detriment tal-kredituri u, b'hekk, ma kienx jiġi approvat minn dawn tal-aħħar.

(156) Ir-Rumanija tikkontesta l-viżjoni ta' PCC tas-sitwazzjoni finanzjarja ta' Oltchim bħala “anqas mill-istandards aċċettabbli […] peress li kienet għadha qed tiġġenera t-telf” u tisħaq li Oltchim kienet tikklassifika fit-63 post minn 100 fil-klassifikazzjoni tal-aktar kumpaniji profittabbli fix-Xlokk tal-Ewropa mwettqa minn SeeNews (54).

(157) Rigward il-valwazzjoni tal-assi ta' Oltchim imwettqa minn […] u komunikata minn PCC, ir-Rumanija ma tikkontradixxix l-aġġustament ta' normalizzazzjoni ta' […] b'rabta mat-tħassir tad-dejn, iżda tirrifjuta b'mod partikolari l-użu tal-metodoloġija tal-fluss tal-flus skontat (DCF) għall-fini ta' valwazzjoni tal-assi ta' Oltchim. Ir-Rumanija tirreferi għall-materjali ta' taħriġ mill-universitajiet ta' Harvard u ta' Stern b'sostenn tal-fatt li l-metodoloġija tad-DCF hi mmirata lejn il-valwazzjoni tal-kumpaniji u għalhekk mhijiex adattata għall-valwazzjoni tal-assi.

(158) Ir-Rumanija tirrifjuta wkoll l-idea sostnuta minn PCC li l-imġiba ta' kredituri privati kienet influwenzata minn AAAS peress li tal-anqas tnejn mill-banek firmatarji (jiġifieri Erste Bank AG u Banca Transilvania) huma istituzzjonijiet ferm stabbiliti, indipendenti u globali.

(159) Ir-Rumanija tisħaq li l-kredituri privati essenzjalment huma dawk li kellhom id-deċiżjoni ewlenija rigward il-Pjan ta' Riorganizzazzjoni ta' Oltchim, b'mod partikolari, peress li kienu jirrappreżentaw 61,5 % mill-kredituri garantiti li kellhom rwol deċiżiv billi japprovaw tħassir parzjali, indispensabbli għall-approvazzjoni tal-pjan minn kull kategorija.

(160) Ir-Rumanija tgħid li l-aspettattivi ta' rkupru għall-entitajiet pubbliċi skont il-Pjan ta' Riorganizzazzjoni propost mill-amministratur ġudizzjarju kienu jammontaw għal RON 500 miljun, jiġifieri 7 darbiet ogħla minn irkupru potenzjali ta' RON 72 miljun permezz tal-proċedura ta' falliment.

(161) Barra minn hekk, skont ir-Rumanija, AAAS kienet b'mod partikolari kapaċi tirkupra aktar minn 18 % mit-total tar-riċevibbli tagħha fil-pjan ta' ristrutturar meta mqabbla ma' 12 % biss fil-likwidazzjoni fuq il-bażi tal-istudju ta' Raiffeisen.

(162) Ir-Rumanija tiddikjara wkoll li skont l-opinjoni tal-amministraturi ġudizzjarji ta' Oltchim, fil-każ ta' falliment, l-evitar jew is-sottovalutazzjoni tal-kostijiet ambjentali jkunu soġġetti għal piena kriminali skont il-liġi tar-Rumanija.

(163) Ir-Rumanija targumenta (55), li r-regoli dwar il-votazzjoni jimplikaw li l-Pjan ta' Riorganizzazzjoni ma setax jiġi adottat mingħajr l-approvazzjoni tal-kredituri garantiti bħala kategorija żvantaġġata fuq il-bażi tal-liġi. Għaldaqstant, dawn huma l-kredituri privati, li kellhom maġġoranza fil-kategorija ta' selliefa garantiti, li nedew u awtorizzaw l-adozzjoni tal-pjan; għaldaqstant, dawn ma aġixxewx bħala sempliċi segwaċi tal-kredituri tal-Istat kif iddikjarat minn PCC ir-Rumanija speċifikat (56) li l-kredituri garantiti kienu kategorija żvantaġġata. B'hekk, f'każ li kieku rrifjutaw il-pjan, il-kundizzjoni stabbilita fl-Artikolu 101(2)(c) tal-liġi dwar l-insolvenza ma kinitx tkun issodisfata, u kienet tipprevjeni lill-kategoriji l-oħra milli jadottaw il-Pjan.

(164) Ir-Rumanija tisħaq ukoll fuq id-differenza bejn it-tentattivi passati ta' privatizzazzjoni li fallew u l-proċess immexxi fl-2012 li kien ibbażat fuq il-bejgħ ta' assi ta' Oltchim trasferit għal